Albrecht Wenzel Eusebius von Wallenstein, pe Albrecht Václav Eusebius z Valdštejna e tchekeg, ganet e 1583 ha marvet e 1634, a oa dug Friedland hag ur jeneral bohemian e penn un arme vras, etre 30,000 ha 100,000 den, hag en devoa lakaet e servij an Impalaer santel katolik Ferdinand II e-pad ar Brezel Tregont Vloaz (1618–1648). E penn armeoù an impalaer e oa pa voe drouklazhet e deizioù diwezhañ miz C'hwevrer 1634.\nPoltred Albrecht von Wallenstein, diwar ul livadur gant Anthonis van Dyck.\nGanet e oa Wallenstein d'ar 24 a viz Gwengolo 1583 en Heřmanice, e Bohemia, en un tiegezh protestant paour, skourr eus an tiegezh Waldstein (Wallenstein, Valdštejn) a oa perc'henn da gastell Heřmanice ha da seizh kêriadenn war-dro. E vamm, Markéta, a varvas pa oa dek vloaz he mabig, e 1593, hag e dad Wilhelm (Vilém) daou vloaz goude, e 1595. E dad a gomze alamaneg outañ, hag e vamm tchekeg. Se zo kaoz e komze gwelloc'h tchekeg pa oa bugel. Goude marv e dud ez eas da vevañ da di e eontr Jindřich Slavata, ezel eus Unvaniezh Breudeur Bohemia, ha gantañ e chomas daou vloaz, o heuliañ e skouer relijiel.\nAdtapet diwar « https://br.wikipedia.org/w/index.php?title=Albrecht_von_Wallenstein&oldid=1814744 »\nDernière modification le 12 Kzu 2018, à 23:21\nKemmoù diwezhañ degaset d'ar bajenn-mañ d'an 12 Kzu 2018, da 23:21.


Ur vered ag ar Brezel bed kentañ eo. Luioù ar C'hommonwealth a implijas anezhi adalek miz Ebrel 1915 betek miz Mae 1916 hag adalek miz Gouere 1917 en-dro. Strollet eo bet en ur bez 23 soudard ag ar 2nd Duke of Wellington's (West Riding) Regiment bet lazhet en dagadenn alaman gant aezhennoù ouzh an Hill 60 d'ar 5 a viz Mae 1915.\nUr vered ag ar Brezel bed kentañ eo. Krouet eo bet e miz Eost 1917 hag implijet betek miz Mae 1918.\nUr vered ag ar Brezel bed kentañ eo. Krouet hag implijet eo bet e miz Here 1916 .\nUr vered ag ar Brezel bed kentañ eo. Krouet eo bet e miz Ebrel 1918 hag implijet betek miz Mae 1918..\nUr vered ag ar Brezel bed kentañ eo. Krouet e voe e miz Even 1917 pa voe serret Vlamertinghe Military Cemetery. Implijet e voe betek miz Here 1918. Douaret eo enni ar Private E. Delargey, 1/8th Bn. Royal Scots, fuzuilhet d'an 6 a viz Gwengolo 1917 evit bout bet dizertet.\nUr vered ag ar Brezel bed kentañ eo. Krouet e voe e miz Gouere 1917 .Implijet e voe betek miz Mae 1918.\nAdtapet diwar « https://br.wikipedia.org/w/index.php?title=Vlamertinge&oldid=1973909 »


Arthur Dallidet - Wikipedia\nArthur Dallidet (anvioù-stourmer er Strollad Komunour Gall: Emile, Nemrod, Guy ha Max) (1906 e Naoned-30 a viz Mae 1942 er Mont-Valérien) a oa ur politikour breizhat. E karg eus aozadur ar Strollad Komunour Gall e-pad an dalc'herezh alaman e oa. Harzet e voe gant ar polis gall ha fuzuilhet gant an Alamaned.\nE dud a gendue gant ar Strollad Komunour Gall. Implijet ha micherour e voe en Naoned araok divroañ da Bariz e 1928. Kavout a reas labour el labouradeg Renault e Billancourt met skarzhet e voe goude daou viz. e 1932 e emezelas er Strollad Komunour. E 1934 e kavas labour e ti Renault en hevelep labouradeg, dindan un anv faos. Karget e voe da aozañ ar strollad en embregerezh. Skarzhet e voe en-dro.\n↑ 1,0 ha1,1 Bernhard H. Bayerlein, Mikhaïl Narinski, Brigitte Studer, Serge Wolikow, Moscou-Paris-Berlin - Télégrammes chiffrés du Komintern (1939-1941), Embannadurioù Tallandier, Pariz, 2003, p. 560\nAdtapet diwar « https://br.wikipedia.org/w/index.php?title=Arthur_Dallidet&oldid=1974943 »\nKemmoù diwezhañ degaset d'ar bajenn-mañ d'an 6 Meu 2022, da 09:50.


Geriadur ar gimiezh ; Brezhoneg-galleg, galleg-Brezhoneg - Yann-Baol An Noalleg\nGeriadur ar gimiezh ; Brezhoneg-galleg, galleg-Brezhoneg\nYann-Baol An Noalleg(Auteur)\nDictionnaire de la chimie breton/français - français/breton.\nDiazezet eo "geriadur ar gimiezh" war al labourioù renet abaoe ouzhpenn un hanter gantved.\nEvel m'emañ, "geriadur ar gimiezh" a ginnig peadra da vastañ da ezhommoù o vont adalek al live izelañ betek ar skol veur hag ar skolioù ijinourion.\nFiche détaillée de "Geriadur ar gimiezh ; Brezhoneg-galleg, galleg-Brezhoneg"\nAuteur : Yann-Baol An Noalleg\nEAN13 : 9782901383697


Buhez ar Sent/1894/Fransez a Baol - Wikimammenn\nBuhez ar Sent/1894/Fransez a Baol\n◄ Hug Fransez a Baol Beneat ar Morian ►\nann eil devez a viz ebrel\nAr zant-ma a ioa ganet e Paol, kear vihan euz a rouantelez Napl enn Itali. Eur paotrik devot oa enn he vugaleach ; dija neuze e karie beza he-unan, ha n’en em blije nemed o pedi Doue. Kelennet mad e oue da genta gant he dad hag he vamm, ha d’ann oad a drizek vloaz e oue lakeat er skol gant ar venac’h euz a Urs sant Fransez a Asiz. Ar re-ma a vije bet joa gantho miret ann tenzor-ze enn ho c’houent ; mes Doue a c’halve Fransez e leac’h all.\nEr bloaz varlerc’h ez eaz da bardouna da Rom, da Loretta, da Asiz ha da Introun-Varia-ann-Eiez, ha pa oue distro d’ar gear, e c’houlennaz kounje da vont da ober he ermitach enn eur plas bennag a gostez var douarou he dad.\nMes er plas-se ne gave ket d’ezhan e vije c’hoaz pell aoualc’h dioc’h trouz ar bed. En em denna a eure eta tostoc’h d’ar mor, enn eur garrek kleuz a ioa var bord ann aod. Eno e vevaz d’ann oad a bemzek vloaz evel ermited ann Thebaid guech all. Kousket a rea var ar mean, ne eve nemed dour ha ne zebre nemed al louzeier glaz a c’helle da zastum enn eur c’hoat a ioa e kichen.\nAr brud euz ar burzudou a rea Fransez a erruaz betek Loiz XI, roue Frans. Ar roue-ma n’oa ket iac’h eunn tachad a ioa, ha ne vellea tamm, kaer en doa bet gelver var he dro ar vedisined ar re habila hag implija a bep seurt louzeier. Sonjal a reaz e c’hellje ar Zant he barea dre virakl, ha setu perak e lakeaz pedi anezhan da zont d’he velet. Mes Fransez a respountaz ne raje ket eur veach a bevar c’hant leo evit mont da velet eur roue ha ne c’houlenne eur mirakl diganthan nemed abalamour m’en doa aoun rak ar maro. Neuze Loiz XI a bedaz roue Napl da gomz evithan; mes ar Zant ne zelaouaz ket roue Napl ken nebeut. Loiz XI a skrivaz erfin d’ar pab, hag ar pab, dre druez outhan, a lavaraz da Franses mont. Ar Zant en em lakeaz dioc’htu enn hent.\nKENTELIOU SANT FRANSEZ A BAOL\nDa genta. — Ann den ne vezo biken euruz hag e peoc’h ma ne d-eo vertuzuz ha devot.\nD’ann eil. — Ann hini n’e ket humbl ne d’eo e guirionez na devot na vertuzuz.\nD’ann trede. — O peger braz eo Doue, ha pegen dister ann den ! Pa’z eo eunn Doue en em izeleat kement, hag en em lakeat henveloc’h netra, penaoz e c’hell ann den klask en em zevel ?\nD’ar pevare.— Ann humilite hag ar garantez eo ann daou vean-diazez euz ar zantelez kristen.\nAdtapet diwar « https://br.wikisource.org/w/index.php?title=Buhez_ar_Sent/1894/Fransez_a_Baol&oldid=23059 »\nKemmoù diwezhañ degaset d'ar bajenn-mañ d'an 23 Mez 2011, da 11:08.


Godiva - Wikipedia\nLady Godiva gant John Collier, c. 1897, Herbert Art Gallery and Museum\nGodiva, pe Godgifu, a oa, hervez ar vojenn, un itron sakson en XIvet kantved, e kêr Coventry.Hervez ur vojenn eus an XIIIvet kantved e vije bet o varc'hegañ en he noazh – gwisket gant he blev hir hepken – dre gêr Coventry evit klemm d'he fried abalamour d'an tailhoù re bonner.\nEn un doare koshoc'h c'hoazh eus ar vojenn ez eus un den anvet "Peeping Tom" en dije sellet outi o varc'hegañ hag a vije deuet da vout dall.\nDelwenn da Lady Godiva e Coventry\nGodiva a oa pried Leofric, kont Mercia. Ur mab o doe, Aelfgar, kont Mercia. Anv Godiva a gaver en dihelloù, hag en Domesday survey, skrivet e meur a stumm. E hensaozneg e kaver Godgifu pe Godgyfu, hag a dalv "roet gant Doue", da lavarout eo un anv kenstêr gant Dorotea ha Teodora; Godiva a oa ar stumm latinekaet.\nLady Godiva er Maidstone Museum\nAdtapet diwar « https://br.wikipedia.org/w/index.php?title=Godiva&oldid=1959904 »


Opala Chapalain ! – Klud 'oar lenn !\nUr blog ewid an dud a glask traoù da lenn – e brezhoneg, e galleg peotramant e saozneg.\nLañser\t+ × expanded collapsed\nEurioù ha lennadennoù\nAn holl bennadoù\nEurioù ewid ar vugale\nEurioù da zeskiñ\nFilmoù hag heuliadoù\nDiwar va fenn\nOpala Chapalain !\nPosted bykludoarlenn 4 Ebrel 2021 Posted inBrezhoneg, Eurioù da zeskiñ, Eurioù ha lennadennoùTagoù :2016, Bernard Kabon, Brezhoneg, Bro-Leon, Istor, Labour-douar, Pêr Chapalan, Politikerezh, Relijion, Skol Vreizh, Stourmoù\nGant Bernard Kabon ha Pêr Chapalan. Embanned gant Skol Vreizh, 2016.\nChomed on gant tem ar bed peizant, da heul bezañ selled Nous, paysans abretoc’h e-pad ar bloaz. Amprested am eus el levraoueg eñvorennoù Pêr Chapalan saved diwar atersadennoù gant Bernard Kabon. Istitl al levr zo splann a-walc’h, amañ ez eus kaoz euz an hanter-kant vloaz o deus cheñched Bro-Leon —ha Breizh ha Frañs a-bezh war un dro — ha gant unan euz a re o doa degased ar cheñchamantoù, mar plij !\nEn teul-film e oa bed kaoz eus ar YKDM (Yaouankizoù Kristen Diwar-ar-Maez) ha penaoz e oa en em aozed peizanted yaouank ewid cheñch penn d’ar vazh ha gwellaad buhez an holl. Pêr Chapalan a oa unan anezho, hag unan a-bouez. Ha pebezh personelezh, pegen hardizh an den, pebezh Mensch ma gredan lavared !\nUr paotr euz kostez Kastell-Paol eo, ganed en ur familh kristen-tre, med troed war-zu al labour-douar evel e dud. Mond a raio pelloc’h d’en em staliañ pa breno douaroù e Gwinewez-Lokrist d’ober a bep seurt traoù, med brudetoc’h e vezo evel aozer stourmoù ar beizanted hag evel maer Gwinewez da c’houde.\nGalloud a reer lavared ez eus teir lodenn e buhez Pêr Chapalan. Ul lodenn kristen, pouezuz a-walc’h en e vuhez familh —e c’hoar hag e vreur az aio da seurez ha da berson — a gaso anezhañ da goñkourioù prezegenniñ ha da weladenniñ Roma gant Visant Fave, zo deued war-lerc’h da eskob-skoazell Kemper ha bezañ test euz pegen dizaon e c’helle bezañ Fave pa oa bed hennezh o taped krog en ur c’hardinal en doa goulenned arc’hant ewid leuskel anezhañ da lavared an oferenn en iliz Sant Erwan ar Vretoned.\nUr vuhez all a oa hini ar stourmer ewid gwirioù ha buhez ar beizanted ha rened en doa ar vuhez-se ken hardizh ma c’helle ewid gwellaad stad an traoù. Operasionoù en doa graed, manifestadegoù en doa aozed, hag atav gant hardizh. Konted eo gantañ da skouer ur vanifestadeg e Brest (daoust m’en doa lavared d’ar boliserien e vije e Montroulez) ha penaoz e oa bed harzed gant ar polis diwar ali ur paotr euz ar RG a oa o chom e Gwenewez iwez. Ha setu ma oa aed ar vanifesterien e fulor, o terriñ peb tra. An isprefed neuze da c’houlenn ma vije dieubed Chapalan da sioulaad an traoù. Med hemañ ne venne ked sortial euz an oto kar diroged e oa bed e roched newez-flamm pa oa bed harzed. Ha setu an isprefed da baeañ 300 lur ewid ma’z aje da brenañ ur roched newez ! Konted gantañ atav, ma n’eo ked gwir e ra un istor brav atav. Euz an holl stourmoù e oa bed, hini ar SICA da skouer, da sewel marc’had legumaj Kastell, a-eneb ar gevredigezh sawed diwar intrudu ar varc’hadourien.\nE vuhez ziwezhañ a oa hini ar politikour, maer Gwinewez, ewid mad ar barrez ha gant a beb seurt tud, hervezañ atav. Kontañ a ra e droioù ewid lakaad an telefon er barrez, ewid staliañ ur c’hoñverz war-bord ar mor, penaoz en doa taled ouzh gwalleur an Amoco Cadiz, paz oc’h heuliañ ar parrezioù o doa douged klemm da gentañ med war-lerc’h, penaoz e c’helle mond da weled ministred ewid renkañ kudenn-mañ-kudenn. Interesant e oa gweled penaoz e valee an traoù d’ar mare-se. Traoù souezhuz en doa graed iwez ewel reiñ e aotre da sewel ur chapel en enor da aparisionoù ar Werc’hez gweled gant unan euz maouezed kozh ar barrez.\nAnvioù ken bruded all a lenner a-hed an eurioù, reoù ar politikerezh gall ewel meur a vinistred al labour-douar, beteg ar Prezidant Giscard ne oa ked gweled mad gantañ, pe reoù ar vro ewel Alexis Gourvennec, goude ma n’en em glewed ked mad gantañ, Visant Fave am eus menneged uheloc’h, Yvon Abiven, bed maer Sant-Tegoneg, ha reoù all.\nUr gwir kentel istor bewed eo al levr-se diwar-benn istor Breizh a c’hellan aliañ d’an holl lenn da gompren gwelloc’h petra a oa e penn an dud o doa degased ar cheñchamantoù braz-se a-raog bewañ hon cheñchamantoù deomp-ni ha respont d’an difioù hon amzer deomp-ni.\nSkrid a-raok Previous post:\nKlud 'oar lenn !, Blog war WordPress.com.


E vicher: saveteiñ an embregerezhioù – actu.fr\nE vicher: saveteiñ an embregerezhioù\nDécouvrez notre article de la semaine en Breton. Publié le 18 Juin 17 à 8:41\nJean-Paul Cloarec (e-kreiz war ar foto) gant e bratikoù. (©Le Courrier – Le Progrès)\nLabour forzh pegement. O labourat ar sizhunvezh-pad hep kaout an disterañ gopr. E-pad eizh miz eo bet bevet kement-mañ gant daou vener-mein staliet er Vro-Vigoudenn. Abaoe un nebeud sizhunvezhioù ez a gwelloc’h an traoù goude bezañ bet sikouret gant Jean-Paul Cloarec. « Kroget on gant adaozadur o sizhunvezh labour war bemp devezh. Rediet em eus anezho ivez da gaout termenoù sklaer ha da ledañ ar chanterioù. Mont a ra gwelloc’h: kresket eo o sifroù a 62% ha dont a reont a-benn d’en em c’hoprañ. »\nJean-Paul Cloarec n’eo ket strobineller met coach evit an artizaned gant kudennoù, staliet e Bro-Gerne. « Labourat a ran gant embregerezhioù bihan a bevar pe bemp implijad, dreist-holl e gennad ar sevel tiez hag ar produiñ. Evel-se eo e vezan an efedusañ. »\nKroget eo e miz Mae ha labourat a ra dija gant pemp embregerezh. « Ezhomm em eus kaout 10 a-raok fin ar bloaz hag 20 e 2018 met pas muioc’h peogwir e fell din kenderc’hel da heuliañ pep hini anezho. » Spi en deus labourat gant kontourien ivez.\nKefridi ar c’hoach, hervez Jean-Paul Cloarec, n’eo ket just reiñ un diagnostik. « E-pad an emgav kentañ e selaouan kalz evit kompren ar c’hudennoù. Goulennata a ran ivez penn an embregerezh. An darn vrasañ eus an artizaned ne gredont ket komz eus o c’hudennoù, dreist-holl pa vezont arc’hantel. Ha da c’houde e ambrougan anezho evit kavout diskoulmoù.»\nE-giz-se eo e vez jedet ar priz, war an hir dermen: « Kregiñ a ran gant 1 000 euro ha goude ez eus ur c’hontrad hag e c’hounezan 10 % eus ar marz kriz dindan tri bloaz. Ar pal a zo kinnig ur sistem efedus evit an holl ha chom tost ouzh ar pratikoù. »\nGouzout a ra ar pezh a ra: betek tri embregerezh en deus bet. E penn Visuel Quimper Néon eo bet, arbennikaet da ober panelloù, betek miz Kerzu 2014. « Tapet em eus sindrom ar « pod-gwer ». Ar c’hleñved a zo efed vaksin an tetanoz. Chomet on eizh miz en ospital, en o zouez 72 devezh er servij advevaat. E-pad tout an amzer-se ne oa nemet an empenn o vont en-dro en un doare normal. » Kuitaet en deus an ospital e miz Eost 2015. E-keit-se e oa bet graet freuz-stal gant e embregerezh. « Ranket em eus mont er stal goullo evit en em rentañ kont ha kompren. »\nJean-Paul Cloarec en deus ranket pareañ goustad a-raok kregiñ gant un obererezh nevez. « Desket em eus implij ur fourchetezenn adarre, ur c’hreion… », emezañ.\nDa 48 vloaz eo kroget adarre an tad a bevar bugel da vont war-raok. « Em micher kent em boa dija ur sell kritik war ma fratikoù. Ar pezh a c’hell displegañ perak on deuet da vezañ coach. Ar pal n’eo ket lâret d’an artizaned e faziont met skoazellañ anezho. Ar pal a zo e c’hounezfent muioc’h gant o labour. » Pe a-wechoù, e teufent a-benn da virout ouzh an embregerezh d’ober freuz-stal. « Evit un artizan eo a-bouez bras », a echu Jean-Paul Cloarec.\nTitouroù: 06 73 20 26 43 pe www.jeanpaulcloarec-conseil.fr\nLe Courrier - Le Progrès Bretagne Dernières actus21 juin 2017Hôtellerie-restauration en Cornouaille : la pénurie de main-d'œuvre guette21 juin 2017Le fil de la côte : Mathilde Hamon coud sur-mesure21 juin 2017Un documentaire sur les jeunes espoirs bretons du surf21 juin 2017Escales dans l'univers de François Bourgeon, dans le Haut pays bigouden21 juin 2017Le glaïeul, majestueux et populaire : il est recommandé de les tuteurer21 juin 2017A Brest, la start-up Intia simplifie les facteurs et les devis22 juin 2017Des écogardes à cheval sur les espaces sensibles du Menez-Hom21 juin 2017Myriophylle, jacinthe, nénuphars... Quelles fleurs pour mon bassin ?Le Courrier - Le ProgrèsVotre journal papier ou numérique.J'achèteJe m'abonne» Contact À lire aussi


Sant-Merve - Wikipedia\n1 356 ann. (2017)\n48° 10′ 43″ Norzh\n1° 06′ 58″ Kornôg / 48.178611, -1.116111\nbihanañ 72 m — brasañ 171 m\nSant-Merve a zo ur gumun eus Breizh e Kanton Gwitreg-Reter e departamant Il-ha-Gwilen.\n71 gwaz a gollas o buhez abalamour d'ar brezel hervez monumant ar re varv, d.le. 4,56 % ag ar boblañs hervez an niveradeg bet graet e 1911 ; pevar anezhe a varvas e Belgia e miz Eost 1914: unan eus an 70vet Rujumant Troadegiezh d'an 21 e Fosses , ha tri d'an 22 e Virton: daou eus ar 124vet Rujumant Troadegiezh,   hag unan eus ar 130vet Rujumant Troadegiezh, .\nD'an 8 a viz Even 1944 e e voe taolet un nijerez Focke-Wulf 190 A-6 eus an aerlu alaman (Luftwaffe) d'an diaz gant kirri-nij chaseal-bombezañ Mustang eus an United States Army Air Forces e "La Fontennelle" e Sant-Merve; lazhet e voe he sturier, douaret eo e Mont-de-Huisnes .\nKroaz ar Vosenn, e-tal an iliz katolik.\nAdtapet diwar « https://br.wikipedia.org/w/index.php?title=Sant-Merve&oldid=1874122 »\nKemmoù diwezhañ degaset d'ar bajenn-mañ d'an 8 Mae 2020, da 20:42.


Pajenn:Morvan - Buez ar Zent, 1894.djvu/616 - Wikimammenn\nPajenn:Morvan - Buez ar Zent, 1894.djvu/616\nvloaz. Goulskoude ar bobl a zelaoue anezhi gant respet ; rak anat oa d’ann holl e komze ar Spered-Santel he-unan dre he ginou.\nD’ar mare-ze, ez oa kalzik heretiked e Viterb. Ar re-ma a ieaz enn egar ouz Roza abalamour ma tiskoueze d’ezho sklear ne oa nemed gevier oc’h ho heul, hag edo ar virionez gant ar pab hag ann Iliz katholik. Klask a rejont ober d’ezhi tevel ; mes ne c’helljont ket dont a benn euz ho zaol. Neuze e poulzchont ar gouarner d’he c’has kuit euz a gear. Ar gouarner a roaz skouarn d’ezho, hag eunn devez Roza hag he zud o devoue urs da guitaat Viterb var ann heur. Hogen, ann dra-ma a ioa er goanv, hag ann henchou a ioa goloet a erc’h. Ar Zantez hag he zud a oue kollet enn eur dreuzi eur c’hoat, hag a jomaz hed ann noz da vale heb gouzout e pe leac’h edont. Tad ha mamm Roza a vouele ; mes hi a ioa bepred laouen : euruz oa abalamour ma c’helle gouzanv eunn dra bennag dre garantez evit Jezuz-Krist.\nAntronoz evelato ec’h errujont e Soriano, ha kerkent ar Zantez en em lakeaz da brezeg adarre, Konsoli a eure tud fldel ar gear-ze enn eur lavaret d’ezho e varvche heb dale ann hini a rea brezel d’ann Iliz. Ar pez a lavare a deuaz da veza guir ; rak ann impalaer Frederik II a varvaz er bloaz-se d’ann trizek a viz kerzu.\nEuz a Zoriano Roza a ieaz c’hoaz da veur a gear all, hag e peb leac’h ne ehane da alia ar bec’herien da zistrei ouz Doue ; poueza a rea ive var ar zentidigez a dle ann holl gristenien d’ar pab. Eunn droiad ec’h en em daolaz e kreiz eunn tan braz heb kaout drouk ebed, hag ar mirakl-ma a lakeaz eur zorserez keretik da zigeri he daoulagad da sklerijenn ar feiz.\nPa oue klevet e Viterb oa maro ann impalaer Frederik II, ar bobl a gasaz ar gouarner kuit, hag a c’halvaz Roza da zont enn dro. Ar Zantez a oue digemeret gant he c’henvroiz evel eur rouanez. Mes dija e devoa gounezet he c’hurunenn er baradoz, ha prest goude e varvaz, er bloaz 1252, oajet hebken a zaouzek pe drizek vloaz.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/616&oldid=137843 »


Dereadegezh (yezhoniezh) - Wikipedia\nEr yezhoniezh e vez implijet an termen dereadegezh (saoz: prescription) evit komz eus ar fed ma vez kinniget reolennoù normativel evit implij "reizh" ur yezh resis bennak, da lâret eo ur yezh unvan ganti reolennoù yezhadurel ha reizhskrivañ unvan.\nNe rank ket klotaat dre ret ar reolennoù normativel a gaver en ur "yehzadur dereadegel" pe "normativel" gant an doare ma vez implijet ur yezh gant an dud e gwirionez ha daosut ha ma kemm ar reolennoù dereadegel a-hed ar wezh e kemmont kalz goustadikoc'h evit implijoù gwirion ar yezhoù hervez an doare ma vezont komzet ha skrivet gant an dud, da skouer daosut ha ma ne vez ket implijet ar rannig nac'hañ "ne" e galleg dre gomz perrliesañ, e ranker e implijout dre skrid atav.\nDiouzh un tu e talvez reolennoù ur yezhadur deraedegel da unvaniñ ur yezh ha da sikour an dud d'en em gompren an eil re gant ar re all en desped da diforc'hioù lec'hel hag all. Diouzh an tu all avt e c'hell talvez evit muzuliañ pegen desket eo un den bennak hervez ma oar implijet pe get reolennoù ma rankont bezañ desket gantañ er skol hag all.\nGant ar yezhoniezh a-vremañ avat e klasker deskrivañ reolennoù mont-en-dro gwirion ar yezhoù hep lâret hag-eñ eo "reizh" pe "mat" an doare ma vez implijet pe get.\nEvit yezhoù 'zo ez eus savadurioù arbennik e karg eus reolennoù normativel ar yezh. Savadurioù ofisiel e c'hellont bezañ, anavezet evel-hen gant ar gouarnamantoù pe zoken krouet war-eeun gante evel da skouer Bòrd na Gàidhlig evit gouezeleg Skos, pe c'hoazh nann-ofisiel evel da skouer Kesva an Taves Kernewek evit ar c'herneveureg.\nA-wezhoù e talvez an ensavadur evit ar yezh en he fezh, evel da skouer ar Real Academia Española ("Akadamiezh Rouantel ar Spagnoleg") ganti skourroù e 21 bro disheñvel, ha gwezhoù all ne dalvezont nemet evit ur yezh lieskreizennel en ur vro resis evel da skouer an Académie française.\nSetu un nebeut skouerioù all:\nFryske Akademy ("Akademiezh ar frizeg") evit ar frizeg e Friz;\nTe Taura Whiri i te Reo Māori ("Kuzul ar maorieg") evit ar maorieg e Zeland-Nevez;\nForas na Gaeilge evit an iwerzhoneg en su ha norzh Iwerzhon;\nIl-Kunsill Nazzjonali ta' l-Ilsien Malti ("Kuzul Broadel ar Malteg") evit ar malteg e Malta;\nDewan Bahasa dan Pustaka ("Savadur evit ar Yezh hag al Lennegezh") evit ar malayeg e Malaysia ha Brunei;\nTürk Dil Kurumu ("Kevredigezh an Turkeg") evit an turkeg e Turkia;\nAkademio de Esperanto ("Akademiezh an Esperanteg") evit an esperanteg dre ar bed a-bezh\nAdtapet diwar « https://br.wikipedia.org/w/index.php?title=Dereadegezh_(yezhoniezh)&oldid=1477476 »\nDernière modification le 4 Ebr 2013, à 21:09\nKemmoù diwezhañ degaset d'ar bajenn-mañ d'an 4 Ebr 2013, da 21:09.


1 Pedro 1 CCO -  1 Pedro -Júuˆ guicó̱o̱ˈˇ e - Bible Gateway\n1 Pedro 1 Chinanteco de Comaltepec (CCO)\nJúuˆ guicó̱o̱ˈˇ e catɨ́ɨngˉ dseaˋ quiáˈˉ Dseaˋ Jmáangˉ\n1 Jnea˜ siiˋ Tʉ́ˆ, jo̱guɨ lɨ́ɨnˊn jaangˋ dseaˋ i̱ casíingˋ Fíiˋnaaˈ Dseaˋ Jmáangˉ e quiáˈˉ niníiˈ˜i júuˆ quiáˈrˉ, jo̱ jmoˈˊo e jiˋ la e catɨ́ɨngˉ jaléngˈˋ ˈnʉ́ˈˋ, dseaˋ quiáˈˉ Dseaˋ Jmáangˉ, i̱ neáangˊ sɨsooˇ sɨjǿngˆ fɨˊ caluuˇ fɨɨˋ góoˋnaˈ, i̱ neáangˊ fɨˊ lɨ˜ se̱ˈˊ Ponto có̱o̱ˈ˜guɨ fɨˊ lɨ˜ se̱ˈˊ Galacia jo̱guɨ fɨˊ lɨ˜ se̱ˈˊ Capadocia có̱o̱ˈ˜guɨ fɨˊ lɨ˜ se̱ˈˊ Asia jo̱guɨ fɨˊ lɨ˜ se̱ˈˊ Bitinia. 2 Jo̱ Tiquíˆiiˈ Fidiéeˇ nɨcaguíngˈˋ jaléngˈˋ ˈnʉ́ˈˋ lamɨ˜ jéengˊguɨ e laco̱ˈ nilíingˉnaˈ dseángˈˉ dseaˋ quiáˈrˉ lɨ́ˈˆ laco̱ˈ jí̱i̱ˈ˜ e nɨcaˈɨ́ˋ dsíirˊ; jo̱ e jo̱ nɨcajméerˋ laˈeáangˊ có̱o̱ˈ˜ ˈñiaˈˊ Jmɨguíˋ quiáˈˉbre e laco̱ˈ nijméeˆnaˈ nʉ́ʉˈ˜naˈ júuˆ quiáˈrˉ. Jo̱ laˈeáangˊ có̱o̱ˈ˜ jmɨˈøøngˉ Dseaˋ Jmáangˉ e catu̱u̱ˋ fɨˊ dseˈˋ crúuˆbaˈ nɨcaˈíngˉ jaléˈˋ dseeˉ quíiˆnaˈ.\nJo̱ güɨˈíimˈ˜baˈ güeaˈˆ quiáˈrˉ lalíingˋ e laco̱ˈ nilɨseengˋnaˈ juguiʉ́ˉ júuˆ røøˋ.\nNɨtab˜ dsiˋnaaˈ e se̱e̱ˉnaaˈ cøøngˋ có̱o̱ˈ˜ Fidiéeˇ\n3 Jo̱ majmifémˈˊbaaˈ Fidiéeˇ, Tiquiáˈˆ Fíiˋnaaˈ Dseaˋ Jmáangˉ, dsʉco̱ˈ laˈeáangˊ e eáamˊ guiúiñˉ có̱o̱ˈ˜ jneaa˜aaˈ, jo̱baˈ nɨcajméerˋ e lafaˈ nɨcangáangˈ˜naaˈ caléˈˋ catú̱ˉ laˈeáangˊ e cají̱ˈˊtu̱ Dseaˋ Jmáangˉ mɨ˜ cangɨ́ˋ e cajúiñˉ. Jo̱ e jo̱ nɨcuøˊ júuˆ ta˜ dsíibˊ quíˉnaaˈ e se̱e̱ˉnaaˈ cøøngˋ có̱o̱ˈ˜ Fidiéeˇ 4 lajeeˇ e sɨjeengˇnaaˈ e niˈíingˈ˜naaˈ lají̱i̱ˈ˜ jaléˈˋ e niguoˈˆ e catɨ́ɨˉnaaˈ do e nicuǿˈˉ Fidiéeˇ jneaa˜aaˈ e nɨsɨˈmáˈrˉ fɨˊ ñifɨ́ˉ quiáˈrˉ. Jo̱ jaléˈˋ e sɨjeengˇnaaˈ do jaˋ tó̱o̱ˋ jmɨɨ˜ faˈ e niˈíingˉ o̱ˈguɨ tó̱o̱ˋ jmɨɨ˜ faˈ e nilɨˈlɨˈˆ o̱ˈguɨ faˈ e nilɨfíngˈˆ laco̱ˈguɨ co̱o̱ˋ líˆ. 5 Jo̱ co̱ˈ jábˈˉ lɨ́ɨngˋ ˈnʉ́ˈˋ lají̱i̱ˈ˜ júuˆ quiáˈˉ Fidiéeˇ, jo̱baˈ dseaˋ íˋbingˈ jmóoˋ íˆ ˈnʉ́ˈˋ laˈeáangˊ có̱o̱ˈ˜ e eáangˊ ˈgøiñˈˊ do; jo̱ lajo̱baˈ nilíˈˋnaˈ e nileángˋnaˈ jee˜ jaléˈˋ iihuɨ́ɨˊ e catɨ́ɨngˉ jaléngˈˋ dseaˋ dseeˉ dseaˋ quiˊ cartɨˊ mɨ˜ tɨˊ lɨ˜ nitɨ́ˉ íˈˋ e Fidiéeˇ nileáiñˉ lajaléngˈˋ jo̱guɨ lajaléˈˋ e seaˋ.\n6 Jo̱ laˈeáangˊ e jo̱baˈ iáangˋ óoˊ ˈnʉ́ˈˋ lalíingˋ, nañiˊ faˈ lajeeˇ cateáˋ jangámˉ dsingɨ́ɨngˉnaˈ jmiguiʉbˊ jaléˈˋ e huɨ́ɨngˊ fɨˊ jmɨgüíˋ la. 7 Jo̱ e uiing˜ e dsingɨ́ɨngˉnaˈ lajo̱ e laco̱ˈ cuøˊ li˜ e ne˜duuˈ su dseángˈˉ jáˈˉ lɨ́ɨngˋnaˈ júuˆ quiáˈˉ Dseaˋ Jmáangˉ. Co̱ˈ e jáˈˉ lɨ́ɨngˋnaˈ e júuˆ quiáˈˉ Dseaˋ Jmáangˉ do lɨ́ɨˊ lafaˈ cunéeˇ: co̱ˈ song iing˜ dseaˋ nilɨta˜ dsíirˊ su dseángˈˉ jáˈˉ cunéeˇ e do o̱si o̱ˈ lajo̱ é, jo̱baˈ jangˈˉ ˈnéˉ nisiguíˈˋ do ni˜ jɨbˋ, jo̱guɨbaˈ nilɨli˜. Jo̱ eáangˊguɨ quíingˊ laco̱ˈ cunéeˇ e jáˈˉ lɨ́ɨngˋnaˈ júuˆ quiáˈˉ Dseaˋ Jmáangˉ mɨ˜ eeˋgo̱ huɨ́ɨngˊ dsingɨ́ɨngˉnaˈ. Jo̱ nañiˊ faˈ e cunéeˇ do cuǿøngˋ líˋ íingˉ, dsʉˈ e júuˆ quiáˈˉ Dseaˋ Jmáangˉ jaˋ lɨ́ɨˊ lajo̱, co̱ˈ seabˋ lata˜. Jo̱baˈ song jaˋ nilɨtúngˉ óoˊnaˈ e jáˈˉ lɨ́ɨngˋnaˈ e júuˆ jo̱, jo̱baˈ niˈímˈˋ Fidiéeˇ ˈnʉ́ˈˋ e guiúmˉbaˈ, jo̱guɨ e yʉ́bˈˆ niseáiñˈˋ ˈnʉ́ˈˋ mɨ˜ nitɨ́ˉ íˈˋ e nigüéengˉtu̱ Fíiˋnaaˈ Dseaˋ Jmáangˉ fɨˊ jmɨgüíˋ la caléˈˋ catú̱ˉ.\n8 Jo̱ ˈnʉ́ˈˋguɨ, nañiˊ faˈ jaˋ mɨˊ cañíingˊnaˈ Fíiˋnaaˈ Dseaˋ Jmáangˉ, dsʉˈ eáamˊ iing˜naˈr; jo̱guɨ lana dseángˈˉ jábˈˉ lɨ́ɨngˋnaˈ júuˆ quiáˈrˉ, nañiˊ faˈ jaˋ mɨˊ cañíingˊnaˈ dseaˋ do. Jo̱guɨ dseángˈˉ laniimˉ eáamˊ iáangˋ óoˊnaˈ laˈiéˈˋ e jí̱i̱ˈ˜ jaˋ seaˋ júuˆ jial nifoˈˆnaˈ uii˜ quiáˈrˉ, 9 co̱ˈ laˈeáangˊ íˋbre e caláangˉnaˈ jee˜ jaléˈˋ dseeˉ quíiˉnaˈ; co̱ˈ lajo̱baˈ e íingˈ˜naˈ mɨ˜ jáˈˉ calɨ́ngˉnaˈ júuˆ quiáˈˉ dseaˋ do.\n10 Jo̱ lají̱i̱ˈ˜ malɨˈˋguɨ eáangˊ jaléngˈˋ dseaˋ i̱ caféˈˋ cuaiñ˜ quiáˈˉ Fidiéeˇ cajmɨtɨ́ɨiñˋ jo̱guɨ caˈnoˈrˉ e quiáˈˉ jial nileángˋ dseaˋ jee˜ jaléˈˋ dseeˉ quiáˈrˉ, jo̱ cajímˈˉbɨguɨr quiáˈˉ jial guiúngˉ Fidiéeˇ nijmérˉ có̱o̱ˈ˜ ˈnʉ́ˈˋ. 11 Jo̱ cajmeabˈˊ Jmɨguíˋ quiáˈˉ Dseaˋ Jmáangˉ júuˆ jaléngˈˋ i̱ dseaˋ i̱ caféˈˋ cuaiñ˜ quiáˈˉ Fidiéeˇ malɨɨ˜guɨ eáangˊ do lají̱i̱ˈ˜ e iihuɨ́ɨˊ e ˈnéˉ nidsingɨ́ɨngˉ Dseaˋ Jmáangˉ jo̱guɨ jial nilɨˈgøiñˈˊ mɨ˜ ningɨ́ˋ jo̱; jo̱guɨ jaléngˈˋ i̱ dseaˋ íˋ cajméerˋ quijí̱ˉ i̱˜ i̱ dseaˋ i̱ nijáaˊ do, jo̱guɨ e˜ jmɨɨ˜ e jíngˈˉ e Jmɨguíˋ quiáˈˉ Fidiéeˇ do e nijáaˊ i̱ dseaˋ do. 12 Dsʉˈ Fidiéeˇ cajmeaˈˊbre i̱ dseaˋ íˋ júuˆ e lají̱i̱ˈ˜ júuˆ e guiaiñˈˊ do o̱ˈ e quiáiñˈˉ do yaaiñ˜, co̱ˈ e jmɨcó̱o̱ˈ˜ ˈnʉ́bˈˋ e júuˆ do cajo̱. Jo̱guɨ lanaguɨ e lab e júuˆ jo̱ e canʉ́ʉˆnaˈ e nɨcaguiaˊ yaam˜ i̱ dseaˋ i̱ caguiaˊ júuˆ quiáˈˉ jial nileángˋ dseaˋ jee˜ dseeˉ quiáˈrˉ laˈeáangˊ có̱o̱ˈ˜ Jmɨguíˋ quiáˈˉ Fidiéeˇ e jáaˊ fɨˊ ñifɨ́ˉ quiáˈrˉ. Jo̱ lajaléˈˋ e la yaam˜ ángeles i̱ lɨ́ɨngˊ guotɨɨˉ Fidiéeˇ calɨˈiiñ˜ cangárˉ jo̱guɨ cangáiñˈˋ cajo̱.\nFidiéeˇ iiñ˜ e niˈnángˋnaaˈ jee˜ dseeˉ quíˉnaaˈ\n13 Jo̱ fɨ́ɨˉguɨ́ɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, guieengˉ guiʉ́ˉ yaang˜naˈ jo̱guɨ íiˋ óoˊnaˈ røøˋ lají̱i̱ˈ˜ e nijméeˆnaˈ dseángˈˉ e ngocángˋ óoˊbaˈ, jo̱guɨ güɨlɨseengˋnaˈ e ta˜ óoˊnaˈ e niˈíingˈ˜naˈ lají̱i̱ˈ˜ e iáangˋ dsíiˊ Fidiéeˇ e nicuǿˈrˉ ˈnʉ́ˈˋ mɨ˜ nitɨ́ˉ íˈˋ e nijáaˊtu̱ Dseaˋ Jmáangˉ caléˈˋ catú̱ˉ. 14 Jo̱ co̱ˈ lanaguɨ nɨlɨ́ɨngˊnaˈ dseaˋ i̱ nʉ́ʉˈ˜ júuˆ quiáˈˉ Dseaˋ Jmáangˉ, jo̱baˈ joˋ jméeˆnaˈ lají̱i̱ˈ˜ e ˈlɨˈˆ e lɨ́ˋ áaˊnaˈ yaang˜naˈ laco̱ˈguɨ lamɨ˜ jmooˋnaˈ ie˜ nʉ́ˈˉguɨ e nilɨcuíingˋnaˈ Fidiéeˇ. 15 Co̱ˈ ˈnéˉ nilɨseengˋnaˈ laco̱ˈ jaangˋ dseaˋ güeangˈˆ e nɨˈnaangˋnaˈ jee˜ jaléˈˋ dseeˉ quíiˉnaˈ, dsʉco̱ˈ Fidiéeˇbingˈ i̱ catǿˈˉ ˈnʉ́ˈˋ e caˈuíingˉnaˈ dseaˋ quiáˈrˉ, jo̱ íbˋ dseaˋ i̱ lɨ́ɨngˊ jaangˋ i̱ güeangˈˆ i̱ jaˋ dseeˉ røøngˋ jí̱i̱ˈ˜ co̱o̱ˋ; 16 co̱ˈ lajo̱b féˈˋ fɨˊ ni˜ jiˋ quiáˈˉ Fidiéeˇ: “Güɨˈnaangˋnaˈ jee˜ jaléˈˋ dseeˉ quíiˉnaˈ e laco̱ˈ nilíingˉnaˈ dseaˋ güeanˈˆ, dsʉco̱ˈ jnea˜ lɨ́ɨnˊn jaangˋ i̱ güeangˈˆ i̱ jaˋ dseeˉ røøngˋ jí̱i̱ˈ˜ co̱o̱ˋ.”\n17 Jo̱ nɨñibˊ ˈnʉ́ˈˋ e røøbˋ éeˋ Fidiéeˇ có̱o̱ˈ˜ lajaléngˈˋ dseaˋ, jo̱ quidsirˊ íˈˋ quiáˈˉ lajaangˋ lajaangˋ dseaˋ lɨ́ˈˆ jialco̱ˈ lɨ́ɨˊ dseeˉ quiáˈˉ dseaˋ, jo̱guɨ jaˋ jmóorˋ ta˜ guíngˈˋ dseaˋ cajo̱. Jo̱ song ˈnʉ́ˈˋ fóˈˋnaˈ Teaa˜ fɨˈˊnaˈ Fidiéeˇ, jo̱baˈ contøømˉ ˈnéˉ e nijmiféngˈˊnaˈr carjóˈˋ jmɨɨ˜ e ngɨ́ɨngˋnaˈ taang˜naˈ fɨˊ jmɨgüíˋ la. 18 Jo̱ co̱ˈ caˈiéeˊnaˈ laco̱ˈ lɨ́ɨngˊ dseaˋ cǿøngˈ˜ quíiˉnaˈ e seengˋnaˈ e jaˋ uiing˜ seaˋ, jo̱baˈ Fidiéebˇ nɨcaleáaiñˋ ˈnʉ́ˈˋ jee˜ dseeˉ quíiˉnaˈ. Jo̱ dsʉˈ ˈnʉ́ˈˋ nɨñíˆbaˈ guiʉ́ˉ e jaˋ caquɨ́ˋ e caláangˉnaˈ jee˜ dseeˉ quíiˉnaˈ do có̱o̱ˈ˜ jaléˈˋ e tó̱o̱ˋ jmɨɨ˜ niˈíingˉ, faˈ cunéeˇ o̱si cuteeˋ é, 19 dsʉˈ caláamˉbaˈ jee˜ jaléˈˋ dseeˉ quíiˉnaˈ laˈeáangˊ có̱o̱ˈ˜ jmɨˈøøngˉ Fíiˋnaaˈ Dseaˋ Jmáangˉ e niingˉ eáangˊ e catu̱u̱ˋ mɨ˜ catáiñˉ fɨˊ dseˈˋ crúuˆ. Jo̱ dseaˋ do, i̱ lɨ́ɨngˊ Joˈseˈˋ Jiuung˜ i̱ guiúngˉ i̱ jaˋ sɨˈlɨngˈˆ jí̱i̱ˈ˜ co̱o̱ˋ, cajúiñˉ uíiˈ˜ dseeˉ quíˉiiˈ. 20 Dsʉco̱ˈ lají̱i̱ˈ˜ malɨˈˋbaˈ nɨsɨˈíingˆ Dseaˋ Jmáangˉ e nidsingɨ́ɨiñˉ lajo̱, lají̱i̱ˈ˜ mɨ˜ nʉ́ˈˉguɨ e nitɨro̱o̱ˇ jmɨgüíˋ, dsʉˈ lanaguɨ nɨcatɨ́bˋ íˈˋ, jo̱baˈ nɨcagüémˉbre fɨˊ jmɨgüíˋ la e laco̱ˈ nijmérˉ lají̱i̱ˈ˜ ta˜ e siˈíiñˆ e laco̱ˈ nijmɨcó̱o̱ˈr˜ ˈnʉ́ˈˋ. 21 Jo̱ laˈeáangˊ có̱o̱ˈ˜ Fíiˋnaaˈ Dseaˋ Jmáangˉ, ˈnʉ́ˈˋ nɨcajáangˈ˜ yaang˜naˈ fɨˊ jaguóˋ Fidiéeˇ; jo̱ i̱ dseaˋ íˋbingˈ i̱ cajméeˋ e cají̱ˈˊtu̱ Fíiˋnaaˈ Dseaˋ Jmáangˉ, jo̱guɨ cajméerˋ e casángˈˊ dseaˋ do yʉ́ˈˆ; jo̱baˈ ˈnʉ́ˈˋ jábˈˉ nɨcalɨ́ngˉnaˈ júuˆ quiáˈˉ Fidiéeˇ jo̱guɨ nɨsɨtaˇbɨˈ óoˊnaˈ có̱o̱ˈ˜ dseaˋ do cajo̱.\n22 Jo̱guɨ ˈnʉ́ˈˋ, laˈeáangˊ e nɨcalɨnʉ́ʉˈ˜baˈ júuˆ quiáˈˉ Fíiˋnaaˈ Dseaˋ Jmáangˉ, jo̱baˈ lana nɨlɨ́ɨngˊnaˈ dseaˋ i̱ joˋ beángˈˋguɨ dseeˉ yaang˜ jo̱guɨ i̱ ˈneáangˋ rúngˈˋ laˈóˈˋ dseaˋ quiáˈˉ Dseaˋ Jmáangˉ; jo̱ lajo̱b ˈnéˉ cajo̱ e nijmiˈneáamˋbɨˈ dseaˋ rúngˈˋnaˈ dseángˈˉ e ngocángˋ óoˊnaˈ jo̱guɨ có̱o̱ˈ˜ jaléˈˋ bíˋ quíiˉnaˈ. 23 Co̱ˈ ˈnʉ́ˈˋ lanaguɨ nɨlɨ́ɨngˊnaˈ lafaˈ e nɨcangáangˈ˜tu̱ˈ caléˈˋ catú̱ˉ, dsʉˈ o̱ˈ e laco̱ˈ nɨcangáangˈ˜tu̱ˈ fɨˊ jmɨgüíˋ la e seengˋ tiquíiˆ niquíiˆnaˈ i̱ cuǿøngˋ lɨjúungˉ; co̱ˈ laˈeáangˊ có̱o̱ˈ˜ e júuˆ quiáˈˉ Fidiéeˇ e caˈíingˈ˜naˈ do, có̱o̱ˈ˜ e jo̱baˈ nɨcalɨ́ˉ lajo̱. Jo̱ e júuˆ jo̱ jaˋ tó̱o̱ˋ jmɨɨ˜ niˈíingˉ, co̱ˈ latab˜ seaˋ. 24 Co̱ˈ lalab féˈˋ fɨˊ ni˜ jiˋ quiáˈˉ Fidiéeˇ:\nCo̱ˈ lajɨɨmˋ dseaˋ jmɨgüíˋ lɨ́ɨiñˊ lafaˈ onuuˋ;\njo̱guɨ e ˈgøiñˈˊ do lɨ́ɨˊ lafaˈ líˆ quiáˈˉ e onuuˋ do.\nCo̱ˈ e onuuˋ do cateábˋ téˈˋ, co̱ˈ nilɨquiʉ̱ʉ̱bˋ;\njo̱guɨ e líˆ quiáˈˉ do nijiʉ́bˈˋ cajo̱.\n25 Jo̱ dsʉˈ e júuˆ quiáˈˉ Fidiéeˇ do jaˋ tó̱o̱ˋ jmɨɨ˜ niˈíingˉ, co̱ˈ latab˜ seaˋ.\nJo̱ e lab júuˆ e quiáˈˉ jial laangˋ dseaˋ jee˜ dseeˉ quiáˈrˉ e nɨcaguiaˊ dseaˋ jee˜ ˈnʉ́ˈˋ.


Efflam Koed Skaù - Wikipedia\nEfflam Koed Skaù\n(Adkaset eus Yann-Vari Jakob)\ne Lokmaria-Kaer, Breizh\ne Lusenac, Okitania\nMarc'heg en urzh Ospitalourion Sant-Lazar Jeruzalem\nBarzaz Bro Gwened\nBiographie de Jean-Marie Hermely\nLa Gaule continue\nEfflam Koed Skaù a oa anv-pluenn ar barzh Jean-Marie-François Jacob, pe Yann-Vari Jakob e brezhoneg. Ganet e voe e Lokmaria-Kaer d'an 31 a viz Mae 1882 ha mervel a reas e Lusenac, e su Okitania e 1938. Barzh ha saver-kanaouennoù e oa.\nGanet e voe en ur familh kristen strizh eus a Vro-Wened hag a oa eus lignez unan eus letananted Jorj Kadoudal hag a voe Jean-Marie Hermely e anv. Mab e oa d'ur c'habiten a vor ha brezhoneg Bro-Wened a oa e yezh-vamm. Desavet e voe e Dax, e mervent Bro-C'hall ha bet war ar studi en Naoned, goude bout bet e skolaj Sant Visan a Baol a 1895 da 1900. Bezañ e voe studier e skol École pratique des Hautes Études (Skol bleustrek ar Studioù Uhel) e Pariz. Kregiñ a reas gant al labour er genwerzh hogen abalamour d'e jeu fall e voe toullbac'het un toullad sizhunvezhioù -laosket en doa ur paot-mat a sac'hadoù patatez da vreinañ war ur c'hae -, kent mont da skolaer kristen ha dont da vezañ ezel eus ar Gorsedd adalek 1903.\nE 1913 e krouas ur gevredigezh hag a vode Brezhoned Bro-Douren, "La Fleur d'Ajonc" an anv anezhi. War-lerc'h ar brezel-bed kentañ e-men e oa klañvdiour e-kostez Saloniki e Bro-C'hres ez eas da Aveyron e su Bro-C'hall e-lec'h e voe kelenner-ti. Aozañ a reas Gorsedd Breizh e Lokmaria-Kaer e 1928, gant Loeiz Herrieu hag André Mellac. Evel drouiz e kemeras perzh e krouidigezh Skolaj Barzhed Bro-C'hall. Ret e voe dezhañ gortoz un nebeut bloavezhioù a-raok mont-tre e-barzh, avat, rak Loeiz Herrieu a nac'he hen aotreañ da gemer perzh ennañ e kement dilennadeg a oa, en abeg d'an amzer-toullbac'h a reas Yann-Vari Jakob.\nChom a reas pell diouzh Breizh e vuhez-pad ha santout a reer levezon an harlu en e oberennoù, hervez Loeiz Herrieu  ha gwellañ barzh e gwenedeg war-lerc'h Yann-Ber Kalloc'h hervez Frañsez Kervella. Skrivañ a reas gant an anv-pluenn "Efflam Koed-Skaù" pe sinañ a rae "Barzh Dariorig", "Ehoarn Ruis" ha "Jehan de Kaer" a-wezhioù. Levezonet e voe e oberennoù gant e soñjoù kristen, roueelour ha kar-e-vro breizhat. Brudet e voe evit an istor a skrivas diwar-benn ar Chouaned, e gontadennoù, e varzhonegoù, e gantikoù hag e ganaouennoù giz-pobl. Sevel a reas un dastumad tonioù evit ar biniawoù hag a voe sonet gant sonerion Lokmaria-Kaer evel Job Braz.\nEzel e oa eus ar Société Archéologique de France (Kevredigezh arkeologel Bro-C'hall) hag eus an Académie d'Histoire Internationale (Akademiezh etrebroadel war an Istor).\nMervel a reas e Lengadok e 1938.\nEfflam Koed-Skaù gwisket mod drouiz\nBarzaz Bro Gwened, diembann met tammoù anezhañ kavet e meur a gazetenn evel An Oaled, Ar Vro,Dihunamb, Kroaz ar Vretoned, Le pays breton etc. .\nBiographie de Jean-Marie Hermely. Embannadurioù La Science Historique, Pariz, 1933. Ul levr diwar-benn e dad-kuñv a stourmas gant Kadoudal hag ar Chouaned.\nLa Gaule continue malgré les Invasions des Romains, des Barbares et des Métèques - Abrégé d'Histoire de France écrit par un Breton à l'usage des Français, Embannadurioù Armorica, 1935. Ul levr diwar-benn keltiegezh Bro-C'hall gant soñjoù roueelour ha gouennelour.\nEn Estig e gan er spernek\nChujeu flour e galon joéius,\nHag e vam g'é son melodius\nEn nozieu tuem ha stirennek.\nP'en ahuil, nij e blun saius,\nEn ur grenaden terhenek,\nChujeu flour e galon joéius.\nPerak son éan ken kalonek ?\nEmen nij e chuj disoursius\nP'édan ur boket ligernus\nEn ur grenadenn térhének,\nE gan en estig ér spernek ?\n(Ar Vro, miz Kerzu 1904)\nLec'hienn diwar-benn Efflam Koed Skaù\n↑ "Deusto d'e vrehoneg bout oah ag en divroereh", Nnn 329 Dihunamb\nAdtapet diwar « https://br.wikipedia.org/w/index.php?title=Efflam_Koed_Skaù&oldid=1770436 »\nKemmoù diwezhañ degaset d'ar bajenn-mañ d'an 21 Gwe 2017, da 10:34.


Death Race 2000 zo ur film niñvek stadunanat eus 1975 sevenet gant Paul Bartel. E-touez an aktourien emañ David Carradine, Simone Griffeth ha Sylvester Stallone. Istor ar film a c'hoarvez er Stadoù-Unanet er bloavezh 2000 : ur redadeg feuls ha marvus dre ar vro zo aozet evit dudiañ an dud. An istor The Racer gant Ib Melchior (1917-2015) eo diazez ar senario.\n4 Tro-dro d'ar film\nEr bloavezh 2000, an aotrou Prezidant, penn ar strollad politikel nemetañ, a zo mestr war ar blanedenn, goude krach 1979. Evit dudiañ an dud e laka aozañ ur redadeg varvus gant otoioù. Ur c'hoari bev eo, filmet ha skignet gant ar skinwel. Pemp oto a loc'h eus reter Stadoù-Unanet Amerika evit tizhout New Los Angeles, e Kalifornia, ar buanañ ar gwellañ hag en ur flastrañ ar muiañ ar gwellañ a dud war droad. Poentoù a vez roet hervez an niver a dud flastret, hervez an doare tud (tud-kozh, babigoù) hag an doare d'en ober.\nEr bloavezh 2000, pemp bleiner zo o vont da gemer perzh en XXvet redadeg. An holl anezho zo bleinerien a vicher o kas otoioù gant temoù. En o zouez emañ Frankenstein, un den gwisket e du hag a zo kampion ar redadeg hag un haroz broadel ; Machine Gun Joe, ur gangster eus Chicago ; Calamity Jane, ur c'howgirl ; Matilda the Hun, un neveznaziez ; ha Nero, ur gladiatour roman. Pep hini anezho zo harpet gant ur merdeer eus ar reizh enep.\nSkignet eo ar redadeg gant ar skinwel ha kinniget eo gant ar fentigellour Junior Bruce, an aktourez Grace Pander, hag an displeger dam vut Harold (ludresadenn Howard Cosell). Reut ha chivous eo reolennoù ar c'hoari : flastrañ tud a ro poentoù, an dud-kozh hag ar babigoù a ro ar poentoù uhelañ. Machine Gun Joe eo enebour touet Frankenstein.\nUr strollad rezistañs a zo renet gant Thomasina Paine, diskennadez ar reveulzier stadunanat Thomas Paine. Ar re-se zo mennet da dalañ ouzh ar redadeg, a zo un arouez eus an aotrou Prezidant hag e renad feuls. Klask a ra ar strollad moc'hañ an otoioù, lazhañ ar rederien ha skrapañ Frankenstein. Harpet eo ar strollad gant merch-vihan Paine, Annie he anv, hag a zo merdeerez Frankenstein. Klask a ra Annie kas ar bleiner etrezek un trap evit ma vefe erlec'hiet gant ur stourmer. En desped da vezañ bet skignet diaotre o arc'hadurioù, ar gouarnamant a embann ez eus ur strollad Gallaoued o klask distrujañ ar redadeg, ekonomiezh ha rouedad pellgomz ar vro.\nRoger Corman en doa bet c'hoant da sevel ur film en dazont hag a vije liammet gant ar sport hag ar feulster, o klask tennañ splet eus brud ar film Rollerball (1975). Gant Robert Thom e voe azasaet an istor skrivet gant Ib Melchior. Ar sevener Paul Bartel a soñje dezhañ e oa dibosubl e filmañ, neuze e voe adlabouret an istor gant Charles B. Griffith. Corman en doa c'hoant da gaout Peter Fonda evit ar roll pennañ, siwazh ne oa ket dieub. David Carradine a voe dibabet neuze ; eñ ha Ron Howard e oa an aktourien anavezet nemetañ e film Roger Corman, ha goulennet o devoa kaout un dregantad arc'hant hervez an arc'hant rastellet gant ar film.\nDavid Carradine evit Frankenstein\nSimone Griffeth evit Annie Smith\nSylvester Stallone evit Joe "Machine Gun" Viterbo\nSandy McCallum evit "Mr. President"\nLouisa Moritz evit Myra\nDon Steele evit Junior Bruce\nMary Woronov evit "Calamity" Jane Kelly\nRoberta Collins evit Matilda the Hun\nFred Grandy evit "Herman the German" Boch\nMartin Kove evit Ray "Nero the Hero" Lonagan\nJoyce Jameson evit Grace Pander\nCarle Bensen evit Harold\nLeslie McRay evit Cleopatra\nHarriet Medin evit Thomasina Paine\nJan Worth evit young reporter\nSylvester Stallone en devoa c'hoariet dija ur gangster, Frank Nitti, er film Capone embannet e 1975 ivez.\nDeath Race 2000 war IMDb\nAdtapet diwar « https://br.wikipedia.org/w/index.php?title=Death_Race_2000&oldid=1862535 »\nDernière modification le 5 Gen 2020, à 19:53


Stumm eus an 31 Mae 2009 da 22:10\n39 okted ouzhpennet , 12 vloaz zo\nStumm eus an 31 Mae 2009 da 22:03 (kemmañ)\nStumm eus an 31 Mae 2009 da 22:10 (kemmañ) (dizober)\n'''Deheubarth''' (pe ''Dehoubarzh'' hervez doare ar brezhoneg a vremañ) a oa ur rouantelezh e mervent [[Kembre]] (deheu, dehou a dalv kement ha "kreisteiz").\nKrouet e voe Deheubarth gant [[Hywel Dda]] war-dro 904 pa gemeras broioù [[Seisyllwg]] ha [[Dyfed]]. En amzer-se en em astenne war [[Dyfed]], [[Ceredigion]] hag [[Ystrad Tywi]]. E gêrbenn a oa [[Dinefwr]]\nEvel ar rouantelezhioù kembreakembreat arall e padas betek aloudabeg an [[Normaned]], zokenpetra bennak ma ne oa ket dieubdizalc'h ea-pad touthed ar marevezhwech. Gant [[Llywelyn ap Seisyll ]] eus [[Gwynedd]] e oa staget e 1018 ha gant [[Rhydderch ab Iestyn]] eus [[Morgannwg]] e 1023. [[Gruffydd ap Llywelyn]] a stagas ar vro addare met goude e faezhidigezh ha varvelezh e [[Hereford]] e adkavas renziad [[Dinefwr]] e c'halloud.\n??Gant [[Llywelyn ap Seisyll]] eus [[Gwynedd]] e oa staget e 1018 ha gant [[Rhydderch ab Iestyn]] eus [[Morgannwg]] e 1023. [[Gruffydd ap Llywelyn]] a stagas ar vro adarre met goude e faezhidigezh ha varvelezh e [[Hereford]] e adkavas renziad [[Dinefwr]] e c'halloud.\n==Aloudabeg an Normaned ha diskar ar rouantelezh==\nEus 1078 da 1093 e renas [[Rhys ap Tewdur]]. ADont a reas a-benn e teuas da ziarbenn meur a arnodenndaol-arnod d'e zidronañ ha brasaat a reas galloud e rouantelezh. KinnigetGourdrouzet e oa gant an [[Normaned-saoz]] ha ganto e voe lazhet e 1093 en ur zifenzifenn [[Brycheinog]]. Goude e varvelezhvarv e aloubasvoe aloubet an [[Normaned-saoz]] darn vrasañ eus e rouantelezh gant an [[Normaned-saoz]]. E-pad un amzer e voe kaset e vap, [[Gruffydd ap Rhys]], d'un tec'hour. D'adgemerAdkemer ul lodenn vihan eus e rouantelezh, war dro [[Cantref Mawr]], ea teuasdeuas a-benn d'ober, met ar peurrest a oa stagetbet kemeret gant aotrounez norman.\nUn emsavadeg vras a oa a-enep an [[Normaned-saoz]] e 1136 hagha kevreañ a reas [[Gruffydd ap Rhys]] gant [[Gwynedd]]. Asambles gant [[Owain Gwynedd]] ha [[Cadwaladr ap Gruffydd]] eus Gwynedd e trac'has an [[Normaned-saoz]] en [[Emgann Crug Mawr]] e-kichen [[Kardigan]]. Frankizañ a rejont [[Ceredigion]] a oaun darn istorel eus Deheubarth. Staget e oa gant Gwynedd, avat, ha [[Gruffydd ap Rhys]] a varvas er bloaz war-lec'h e plegennoù dianav.\nGoude e varvelezhvarv, avat, e oa rannet Deheubarth etre e vibien. Ar re-mañ a yeas da wizion [[Llelewyn Meur]] [[Gwynedd]]. Da get ez eas rouantelezh ''Deheubarth'' da vat e 1234, goude ma voe aotreet gourvibien d'ar roueed kozh da ren war [[Cantref Mawr]] hag [[Ystrad Towi]] betek 1283.\nAdtapet diwar « https://br.wikipedia.org/wiki/Dibar:MobileDiff/503371 »


Buhez ar Sent/1894/Ann daou-ugent Merzer - Wikimammenn\nBuhez ar Sent/1894/Ann daou-ugent Merzer\n◄ Franseza, Intanvez Ann daou-ugent Merzer Perpetua ►\nann dekved devez a viz meurs\nAnn impalaer Lisinius o veza roet urs da lakaat ar gristenien d’ar maro nemed adori a rajent ann doueou faoz, ann urs-ma a oue embannet e kear Sebast enn Armenii gant ar gouarner Agrikola. Hogen, Sebast ez oa d’ann ampoent daou-ugent soudard kristen. N’oant ket holl euz ar memes bro, mes holl oant potred iaouank ha potred leun a dan, potred ha ne lamment ket araok ho skeud. Hen diskouezet o devoa n’oa ket c’hoaz pell; rak epad ma tec’he ar rest euz ann arme araok ann enebourien, hi hebken o doa dalc’het mad d’ho fost, hi hebken n’o doa ket great eur gammed adren, ha goulskoude nikun anezho n’en devoa bet ann distera drouk.\nKoundaonet e ouent erfin da veza kaset, eur gordenn ouz ho gouzoug, var eul lenn skornet a ioa tost da gear, ha da jom eno epad ann noz heb tamm dillad ebed var ho zro. E kichen al lenn, e oue dalc’het dour zomm enn eul laouer bennag evit ann nep a garche nac’h he feiz. Neuze ann daou-ugent soudard a reaz asambles ar bedenn-ma da Jezuz-Krist: « — Emaomp ama daou-ugent var ann dachenn ; roit d’eomp ive daou-ugent kurunenn ! »\nA benn antronoz-vintin, ann daou-ugent merzer a ioa sounnet ho izili outho ha dija hanter-varo gant ar riou. Evit ho feur-gas, e oue torret ha bruzunet ho divesker d’ezho a daoliou baz, ha goudeze e oue lakeat ho c’horfou e kirri braz evit ho c’has da zevi. Ar iaouanka anezho, he hano Melithon, a oue lezet abalamour ma’z oa buez ennhan c’hoaz. Ar vourrevien a espere dont a benn divezatoc’h da ober d’ezhan nac’h he feiz. Mes he vamm, o veza digouezet var al leac’h, her sammaz var he diouskoaz hag a ieaz ganthan da heul ar c’hirri, enn eur lavaret dezhan : « — Dalc’h mad, va mab, da boan ne bado mui pell ; Jezuz-Krist a zo ouz da c’hortoz. » Melithon a dremenaz prest goude enn eur vriata he vamm, hag houma neuze a daolaz he gorf etouez korfou ar zoudarded all evit ma vije devet asambles gantho. Merzerenti ann daou-ugent soudard-ma a erruaz er bloaz 320 goude donedigez hor Zalver. Ann dud fidel a zastumaz gant respet al ludu a jomaz anezho.\nAdtapet diwar « https://br.wikisource.org/w/index.php?title=Buhez_ar_Sent/1894/Ann_daou-ugent_Merzer&oldid=22912 »\nKemmoù diwezhañ degaset d'ar bajenn-mañ d'an 15 Mez 2011, da 16:27.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Seán Crowe) (KildareStreet.com)\nResults 1-20 of 833,504 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Seán Crowe)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Seán Crowe)


Gwengolo | 2016 | Soubenn ar geek\nDielloù evit Gwengolo, 2016\nLe voleur d’estampes 1\nPosted in Levrioù bannoù-treset with tags Japan, kevredigezh, politikerezh on Gwengolo 29, 2016 by geekezig\nDedennet e oan gant raktres Camille Moulin-Dupré. Klevet em boa an arzour o komz diwar-benn e doare da labourat (gant an urzhiataer) e-kerzh un abadenn 101 pur 100. Anat eo levezon arz ar stamp klasel japanat e Le voleur d’estampes. Plijet on bet gant an tresadennoù, met pas kement-se gant an istor, am eus kavet dister a-walc’h evit ar mare. E fin an XIXvet e klask ur paotr yaouank lakaat un tamm birvilh en e vuhez en ur laerez a bep seurt traoù diouzh an noz, distabilaet e vo pa glasko laerez ti ar gouarnour hag e kavo merc’h an den-se…\nUn dipitig evidon. Istor ha tresadennoù gant Camille Moulin-Dupré. Embannet gant Glénat d’an 13 a viz Genver 2016.\nPosted in Levrioù with tags familh, Japan, labour, merc'hed, sevel bugale on Gwengolo 28, 2016 by geekezig\nGoude Azami e vo gwelet un tamm petra eo buhez Mitsuko hag he mab Tarô. Mitsuko a zo perc’hennez ur stal levrioù eil-dorn ha kenderc’hel a ra da labourat en davarn bet gwelet e darvoudoù Azami, evit gallout kas Tarô d’ur skol a-ratozh evit ar re vouzar. Un deiz e teu ur plac’h gwisket krann en he stal da glask levrioù prederouriezh hag a bep seurt traoù all. He merc’h a grog da c’hoari gant Tarô. Goude-se e klask ar vamm-se gwelet ingal Mitsuko hag he mab. Souezhet eo un tamm perc’hennez ar stal levrioù…\nUr romant diwar-benn dibaboù merc’hed/mammoù eo Hôzuki. Dilezel ur bugel, desevel unan padal oa bet dibabet pas kaout bugale, sikour ur bugel gant sammoù bras er gevredigezh japanat (Tarô, ouzhpenn bezañ bouzar a zo hanter wenn, pezh n’eo ket aes bepred). Plijet on bet gant aergelc’h stal Mitsuko ha prederiadennoù an div vaouez-se, disheñvel-tre. Spi ‘m eus e vo gouezet muioc’h diwar-benn mamm Mitsuko a seblant dedennus, e levrioù o tont ar rummad-mañ. Ur blijadur ur wech ouzhpenn, lennet en un devezh hepken!\nRomant skrivet gant Aki SHIMAZAKI. Embannet gant Léméac hag Actes Sud, d’ar 4 a viz Mae 2016.\nPosted in Levrioù bannoù-treset with tags Amerika, faltazi, kevredigezh on Gwengolo 21, 2016 by geekezig\nPosted in Filmoù with tags Breizh, micher, XXvet kantved on Gwengolo 20, 2016 by geekezig\nPa oan studierez em boa kentelioù gant ur c’helenner a oa sot gant filmoù Jean Epstein. Gantañ eo am eus klevet komz eus Finis terræ (bet danvez-studi dezhañ ma ‘m eus soñj mat, peogwir en doa savet ur studiadenn diwar-benn skeudenn an dour e sinema frañs ar bloavezhioù 20). Goude-se em boa klevet komz en-dro eus ar film e-kerzh an diskouezadeg ‘oa bet diwar-benn ar filmoù bet filmet e Breizh e Mirdi Breizh ha c’hoazh en ur lenn romant Goulc’han Kervella. Setu me o soñjal e oa poent sellet ouzh ar film-se memestra!\nUr film mut eo Finis terræ (1929, na zisoñjomp ket) bet filmet e gwirionez e Banneg, Eusa ha tro-dro. Un neuz teulfilm a zo gant al lodennoù diwar-benn an dastum bezhin (sell ‘ta!), buhez tud Eusa d’ar mare-se hag all. Un istor faltazi a zo ivez : Ambroise, unan eus ar pevar bezhinaer, a gouezh klañv goude un tabut gant Jean-Marie. Start eo distreiñ da Eusa er stad-se (hag abalamour d’ar Fromveur evel-just) ha du-hont emañ ar mezeg…\nSimpl e seblant an istor hirie an deiz evel-just met un testeni brav eo eus ur vicher, ul lec’h hag ur mare, a c’haller neuze lakaat da glotañ gant N’eus ket a garantez eürus. Brav eo e c’hallfemp c’hoazh gwelet ar film-se e 2016, en un doare dereat-tre (renevezet eo bet e 2007). Plijus eo ivez gwelet ur sell gwirheñvel ha n’eo ket folkorel eus Breizh hag Eusa ar bloavezhioù-se. Daoust ha prest on neuze da sellet ouzh filmoù all Jean Epstein bremañ (en o-zouez La chute de la maison Usher en doa sikouret ac’hanon da dapout un notenn a-feson e kerzh un arnodenn) ? 😀\nFilm sevenet gant Jean Epstein. Frañs, 1929, 1e20.\nPosted in Levrioù with tags familh, kevredigezh, sevel bugale, skinwel, Stadoù-Unanet, toull-bac'h on Gwengolo 19, 2016 by geekezig\nPell zo e felle din lenn Room, pa oa bet deuet er gouloù e galleg ma ‘m eus soñj mat. Tremenet ar bloavezhioù, ur film a zo bet etre-tan zoken ha setu me o lakaat ma c’hrabanoù war al levr e saozneg, a-benn ar fin!\nPemp bloaz eo Jack, bevañ a ra en ur pezh, gant e vamm. Ne oar ket e vev en un doare disheñvel-mat eus an dud all. Hag ur sapre doare disheñvel eo : skrapet eo bet e vamm ha chomet bac’het er pezh-se e-pad seizh bloaz bremañ. Gwallet e vez reoliek gant he skraper ha c’hoant he deus diskouez ar bed d’he mab ha tec’hout kuit eus an toull-bac’h-mañ. Ur wech kontet ar wirionez d’he mab e klaskont un doare da guitaat “Pezh”.\nYezh ar romant a zo dedennus-tre peogwir eo kontet gant Jack, gant e doare da welet ar bed (an traoù a zo ken pouezus ha tud, gant pennlizherennoù dezho, peogwir ne oar ket ez eus eus tud all, estreget Old Nick), gant e fazioù (ne guzulian ket ar romant m’ho peus poan gant an “irregular verbs” e saozneg! :D)… Ur romant fromus eo ivez ha kontet en un doare a seblant din gwirheñvel evit ur bugel pemp bloaz, ne gompren ket perak e fellfe d’e vamm bevañ en un doare all, bezañ heptañ da vareoù zo. Soñjoù emgar en deus met ur sell dedennus war ar bed “diavaez” gant reolennoù e-leizh. Kalz simploc’h e oa ar bed evitañ e “Pezh”.\nUr preder a zo ivez diwar-benn ar mediaoù, Jack a gav kelaouennoù o komz diwar e benn, pe abadennoù er skinwel ha ne gompren ket perak eo ken brudet, evel tud ar skinwel a c’halle gwelet.\nUr romant kreñv-tre eo, a lak da soñjal er gevredigezh, en darempredoù etre an dud hag er c’hañv, e stummoù liesseurt. Dedennet e vefen o welet ar film bremañ.\nRomant iwerzhonat ha kanadian gant Emma Donoghue. Embannet Pan Macmillan, d’ar 6 a viz Eost 2010.


(Adkaset eus Kunsthaus Tacheles)\nKunsthaus Tacheles, Oranienburger Straße\nA-dreñv ar savadur\nTacheles a zo ur greizenn arzoù alternativel e Oranienburger Straße (54-56a), e Mitte (Berlin). Ur ger yidek eo “tacheles”, talvezout a ra kaozeal splann.\nSavet eo bet etre 1907 ha 1908. Er penn-kentañ e oa ur stal vras, 5 estaj dezhi. Mont a reas ar stal en-dro etre 1909 ha 1914. Ne ouezer ker ar pezh a zo c’hoarvezet eno etre 1914 ha 1924. E 1924 e voe ouzhpennet ur c’hav. Bez eus anezhañ c’hoazh hiziv an deiz, lesanvet eo Tresorraum. Goude 1928 e voe implijet gant an embregerezh Allgemeine Elektrizitäts-Gesellschaft (AEG). Anvet e voe Haus der Teknik. Unan eus abadennoù skinwel kentañ Alamagn a voe filmet eno er bloavezhioù 1930. Er bloavezhioù 1930 e voe ivez implijet gant Talbenn alaman al labour (Deutsche Arbeitsfront, DAF), ur strollad nazi. Implijet e voe ivez evel burev gant SS. Prizonidi c’hall a voe bac’het eno e 1943, ha kalz distruj a voe da vare emgann Berlin. Daoust ma voe implijet er bloavezhioù 1950 ez eas stad ar savadur war washaat. Ul lodenn a voe dinamitet er bloavezhioù 1960, hag ul lodenn all a voe distrujet e 1980.\nKunsthaus Tacheles[kemmañ | kemmañ ar vammenn]\nE 1990 e voe anv da zistruj ar savadur da vat. Sañset e oa bezañ distrujet e miz Ebrel 1990. D’an 13 a viz C’hwevrer 1990 en em vodas eno ur strollad arzourien (Künstlerinitative Tacheles), hag e krogjont da aloubiñ ar savadur. Un emglev a voe kavet e 1998 a-benn ar fin, hag e chomas an arzourien eno. Sañset eo ar savadur bezañ distrujet a-benn dibenn 2008. E Tacheles e kaver un davarn (Zapata Bar), salioù diskouezadegoù, ur sinema, ha stalioù-labour an arzourien. E-touez an arzourien o deus bet diskouezet o labour e Tacheles emañ Mark Divo, Mutoid Waste Company (kizellerien), Spiral Tribe (strollad sonerezh), DNTT (strollad c’hoariva), Lennie Lee, Sasha Waltz pe c’hoazh Ramm Theater.\nLec'hienn ofisiel Tacheles\nSkeudennoù hag istor\nLec'hienn Cafe Zapata\nLec'hienn Lennie Lee\nSkeudennoù war Flickr, gant tag Tacheles\nAdtapet diwar « https://br.wikipedia.org/w/index.php?title=Tacheles&oldid=1475463 »


Damien Saez - Wikipedia\nDamien Saez e Belgia e 2010.\nDamien Saez, ganet d'ar 1añ a viz Eost 1977 e Saint-Jean-de-Maurienne e Savoie, zo ur son-aozour, kaner ha barzh gall.\nDamien Saez a zo ganet diwar un tad a orin spagnol hag ur vamm a orin aljerian. A-raok dizimeziñ e dud, pa oa 4 vloaz, e vevent holl en Alpes-de-Haute-Provence. Goude-se ez ejont da vevañ da gêr Marsilha. D'an oad a 8 vloaz, ez a ar familh da vevañ da garter La Fontaine d'Ouche, a zo e Dijon. Mont a ra d'ar c'h-Conservatoire à rayonnement régional de Dijon, e klasad piano ar c'helenner Boris Nedeltchev. 9 vloaz war-lerc'h e kuitaa ar skol, diplomet d'an oad a 17 vloaz.\nHent ar sonerezh\nKerkent ha tapet e vachelouriezh gantañ, mont a ra da Bariz gant ar c'hoant bezañ brudet ha bevañ eus e sonerezh. E 1995, ez eo e burev Alix Turrettini, manager Mathieu Boogaerts ha Zazie lakaat a ra ar produour da glevet 30 kanaouenn piano-mouez.\n1999: Jours étranges\n2002: God Blesse (pladenn doubl: God Blesse ha Katagena).\n2008: Varsovie (teir pladenn: Varsovie, L'Alhambra ha Paris).\nDamien Saez e 2013.\nAdtapet diwar « https://br.wikipedia.org/w/index.php?title=Damien_Saez&oldid=1823612 »


Pajenn:Catechis, 1817.djvu/220 - Wikimammenn\nlec’h receo ar Speret-Santel a drahis ar fe hac an Ilis !\nAr Gonfirmation eo perfection ar Vadiziant ; rac dre ar Vadiziant e zomp bugale da Doue, dre ar Gonfirmation e soudardet. Produi a ra ur c’haracter peini na ell quet bezàn effacet. Mar queromp ober attantion voar ar ceremonio eus ar Gonfirmation, e c’hanafomp an effejo eus ar sacramant-màn.\n1. An Escop, a laca e daouarn voar benn an hini a gonfirmer, ober a ra gant e veud trempet er c’hrêm sacr ur groas, voar e dall, en ur lavaret ar pedenno pere a verq effet ar sacramant. Ober a ra sign ar groas voar an tall evit disque dimp ne dleomp quet ruyàn a groas J. C. mæs bezàn prest ha pront da soufr an oll affroncho hac ar maro memes evit difen on fe. Gant ar c’hrêm sacr e ra ar groas-se, evit disque dimp e tleomp bezàn en pep lec’h, ar c’huez vad a J. C. ; rаc ar c’hrêm a so composet a vom hac a eol eus ur c’huez precius. Ar groas eo on c’honsolation, on ners, on silvidjguez. An tolic bian a ro an Escop voar ar jod, a signifi an affroncho o deus da soufr er bed corrompet gouir vempro an Ilis a J. C. Non obstant na ve quet necesser bezàn confirmet evit bezàn salvet, eo couscoude ur pec’het negligeàn da receo ar sacramant, evel ur c’hrim en receo indignamant.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/220&oldid=118119 »\nKemmoù diwezhañ degaset d'ar bajenn-mañ d'an 6 Eos 2018, da 15:10.


Impalaeriezh roman - Wikipedia\n(Adkaset eus Impalaeriezh Roman)\nAn impalaeriezh Roman en he barr pa oa marvet Trajan, e 117 goude Jezuz-krist\nUr pennad eus an heuliad\nHenroma eo ar pennad-mañ\nImpalaeriezh ar C'hornôg\nImpalaeriezh ar Reter\nImpalaeriezh Roma eo an anv a reer eus ar Stad a gemeras lec'h ar Republik roman adalek ar bloaz 27 KJK.\nDaou dra war un dro a roer da intent gant al lavarenn Impalaeriezh roman (latin : imperium rōmānum, gresianeg krennamzerel : Βασιλεία τῶν Ῥωμαίων Vasileía tón Romaíon "Rouantelezh ar Romaned" , italianeg : Impero romano) :\nar riez a oa he c'hêr-benn e Kêr Roma hag a glaskas ren war an holl diriadoù en-dro d'ar Mor Kreizdouar e-pad an Henamzer ;\nrenad ar riez-se adalek diwezh ar Iañ kantved kent Jezuz-Krist.\nStaliet e voe ar renad gant Caius Julius Caesar Octavianus (Aogust), gourniz hag advab Caius Julius Caesar, goude ar brezelioù diabarzh a c'hoarvezas er Republik roman e dibenn ar Iañ kantved kent JK. Peurvuiañ e lakaer ar bloaz 27 kent Jezuz-Krist da zeroù renad an impalaeriezh roman, ar bloaz ma voe roet da Octavius gant ar Sened roman an titl a Aogust gant ar galloudoù uhelañ.\nKoulskoude ne oa nemet lakaat war-wel hag ez-ofisiel saviad ar riez abaoe Emgann Actium pevar bloaz a-raok, e 31 kent Jezuz-Krist, pa oa bet trec'h Octavius war armeoù Marcus Antonius ha Kleopatra. Ouzhpenn-se e veze boazet Roma ouzh an unpenniezh abaoe mare diktatouriezh Caius Julius Caesar.\nBiskoazh n'eus bet embannet e oa ur renad nevez a vije impalaeriezh e anv. E-pad pell ec'h eo bet miret gwiskamantoù ha pennaennoù ar Republik roman, rak aon bras o deveze ar Romaned ma vije renet ur c'hemm enep an henvoazioù hag enep youl an doueoù marteze.\nHervez an istor ofisiel, diwar o intrudu en em lakae ar Republik, ar Bobl hag o Sened etre daouarn un den hepken. Princeps senatus ("penn ar sened") e oa e ditl boutinañ, ha ne oa nemet hini ar senedour en doa aotre da gomz a-raok an holl. Ur wech c'hoazh e oa ur ster relijiel kuzh pa grede ar Romaned e oa an den kentañ o komz an hini awenet gant an doueoù hag e veze selaouet pizh outañ.\nAbalamour d'an aon rak ar c'hemm e vezed kustum ivez er mareoù kentañ da reiñ d'ar princeps an titl a gonsul, a oa ar rezhaouer uhelañ er Republik.\nAogust, hag eñ an advab, en doa lakaet anv caezar ("impalaer") a-raok e anv-familh, ha diwar ar skouer-mañ ec'h eo bet graet heñvel gant an impalaerien a voe war e lerc'h. Un titl eo deuet da vezañ, ha tsar, pe c'hoazh ksar, zo anvioù a enor a veze roet da impalaerien Rusia, Bulgaria ha Serbia, ha kaiser evit an impalaerien alaman hag aostrian.\nIngal e veze roet titloù ouzhpenn d'ar princeps, hag imperator en o zouez ; eus ar ger imerator e teu impalaer. D'ur jeneral trec'hour e veze roet gant e soudarded a-raok ar boaz d'e reiñ d'ur senedour.\nAn Impalaeriezh roman e voe ar Stad galloudusañ a-fed armerzh, sevenadur, politikerezh hag arme en e vare. Chomet eo unan eus ar brasañ impalaeriezhoù a zo bet biskoazh. En e barr dindan ren an impalaer Trajan e oa ledet war 5 milion a gilometradoù karrez. En e zalc'h e oa e-tro 70 milion a dud, 21% eus poblañs ar bed er mare-se.\nDre ma padas pell ha war un tiriad bras ez eo chomet an impalaeriezh roman un diazez evit ar yezhoù gresian ha latin, a-fed sevenadur, relijion, ijinerezh, savouriezh, prederouriezh, Gwir ha stummoù gouarnamantoù evit kantvedoù goude ma oa aet da get. En Europa ar Grennamzer e voe klasket adsevel impalaeriezhioù par d'an hini roman : Impalaeriezh Latin ar Reter (1024-1261) goude ar pevare Kroaziadeg, hag an impalaeriezh roman Santel German. Dre nerzh trevadenniñ Europiz goude mare an azginivelezh, hag ar stadoù krouet goude, ar sevenadurezh c'hresian-goman ha yuzev-kristen a voe ledet dre ar bed, hag a yeas da ziazez ar bed a-vremañ.\nRoll an impalaerien roman\nAdtapet diwar « https://br.wikipedia.org/w/index.php?title=Impalaeriezh_roman&oldid=1924712 »\nKemmoù diwezhañ degaset d'ar bajenn-mañ d'an 2 Gen 2022, da 10:09.


Pajenn:Le Gonidec - Bibl Santel pe Levr ar Skritur Sakr, eil levr.djvu/237 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/237\nFramm Israel ha Juda.\n1. Gér ann Aotrou a zeûaz da Oséa, mâb Bééri, é deisiou Ozias, Joatan, Ac’haz hag Ézéc’hias, roué Juda, hag é deisiou Jéroboam, mâb Joas, roué Israel.\n2. Er penn-ken̄ta ma komzaz ann Aotrou oud Oséa ; hag é lavaraz ann Aotrou da Oséa : Kéa, kémer évid-od eur c’hrég a c’hadélez, ha grâ d’id bugalé a c’hadélez : râg ar vrô a zilezô ann Aotrou évid heûlia ar c’hadélez.\n3. Hag hén̄ a iéaz, hag a géméraz Gomer, merc’h Débélaim ; hag hî a en̄géhen̄taz, hag a c’hanaz eur mâb d’ézhan̄.\n4. Hag ann Aotrou a lavaraz d’ézhan̄ : Galv-hén̄ Jezrahel : râg a-benn nébeût, é emwélinn goâd Jezrahel war di Jéhu, hag é likiinn da éhana rouan̄télez tî Israel.\n5. Hag enn deiz-zé é torrinn gwareg Israel é traon̄ien Jezrahel.\n6. Hag hî a en̄géhen̄taz adarré, hag a c’hanaz eur verc’h. Hag ann Aotrou a lavaraz d’ézhan̄ : Galv-hi Didruez ; râk n’am bézô mui a druez out tî Israel, hôgen enn an̄kounac’h hô likiinn.\n7. Hag em bézô truez out tî Juda, hag é tieûbinn anézhô dré ann Aotrou hô Doué : ha na zieûbinn két anézhô gan̄d ar warek, na gan̄d ar c’hlézé, na gan̄d ar brézel, na gan̄d ar c’hézek, na gan̄d ar varc’héien.\n8. Hag hî a zizounaz Didruez ; hag é en̄géhen̄taz, hag é c’hanaz eur mâb.\n9. Hag ann Aotrou a lavaraz : Galv-hén̄ Nann-va-fobl ; râk c’houi n’oc’h két va fobl, ha na vézinn két hô Toué.\n10. Ha niver bugalé Israel a vézô adarré ével tréaz ar môr, na hell béza men̄tet na nivéret : hag é léac’h ma eo bét lavaret d’ézhô : C’houi, n’oc’h két va fobl ; é vézô lavaret d’ézhô : Bugalé ann Doué béo oc’h.\n11. Neûzé bugalé Juda ha bugalé Israel en em strollô kévrét : hag hî a zavô évit-hô eur penn, hag a biñô eûz ann douar ; râk brâz eo deiz Jezrahel.\nDoué a c’hourdrouz disteûrel Israel, ével ma tistoleur eur c’hrég avoultr.\n1. Livirit d’hô preûdeûr : Va fobl ; ha d’hô c’hoar : Trugarez hoc’h eûz bét.\n2. Tamallit ho mamm, tamallit : ô véza n’éo mui va grég, ha n’ounn mui hé ozac’h ; ra dennô hé gadélésiou a zira-z-hi, hag hé avoultriézou eûz a greiz hé divroun.\n3. Gan̄d aoun na ziwiskfenn anézhi enn noaz, ha n’hé lakajenn da véza ével é deiz hé ganédigez, n’hé lakajenn da véza ével eunn distrô, n’hé laka-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/237&oldid=163718 »\nKemmoù diwezhañ degaset d'ar bajenn-mañ d'an 19 Eos 2020, da 09:21.


Gwener 4 a viz Mae : Loc’hañ ar Redadeg e Kemper - Redadeg\nDegemer al lec’hienn > br > Gouelioù ... a bep seurt > Gwener 4 a viz Mae : Loc’hañ ar Redadeg e Kemper\nMeurzh 17 a viz Ebrel 2018\n- Piv a ra war dro al loc’hañ ?\nTi ar Vro Kemper an hini eo Emglev Sevenadurel Bro Kemper, krouet e 1996 diwar intrudu Ti-kêr Kemper hag ar c’hevredigezhioù sevenadurel, hag a vod un tri-ugent kevredigezh bennak hag ivez izili war o anv, deus bed ar sonerezh (Sonerien Penn-ar-Bed, bagadoù, lazoù-kanañ…), an dañs (War’l Leur Penn-ar-Bed, Kendalc’h Penn-ar-Bed, kelc’hioù keltiek…), ar brezhoneg (skolioù, kreizennoù stummañ…), ar sport, hag all.\nLaouen omp o tegemer ar Redadeg e Kemper evit lakaat war-wel yezh ar vro, ar brezhoneg, gant startijenn hag en un doare plijus. Gant kentañ emvod ar Redadegoù hon eus c’hoant ivez da ziskouez d’an holl, betek broioù Europa, ez eo bev ar Brezhoneg amañ, hag ez eo youlek Ti-kêr Kemper, hag en deus c’hoant da sikour implij ar brezhoneg er vuhez foran, e-giz ma ra evit ar Redadeg ha raktresoù Ti ar Vro Kemper.\nKêr Gemper zo laouen o lakaat war wel pegen buhez-buhezek eo ar yezh ha sevenadur Breizh er c’horn bro-mañ met ivez pegen pouezus eo delc’her da vont war-raok ha teurel muioc’h-muiañ a evezh war an dazont. Gant an diviz-kêr votet e miz Du 2017 eo divizet tizhout al live 3 eus ar garta Ya d’ar brezhoneg a-benn 2020. Dav ‘vo da gêr Gemper kenderc’hel da strivañ muioc’h c’hoazh.\nUr raktres a zo digeriñ ur skol divyezhek publik all e 2019 hag un trede skol Diwan ivez. Prest eo ivez kêr Gemper da zegemer ur raktres magouri kevredigezhel ma vefe tud a-youl vat o kinnig unan. Ken pouezus all eo ivez kinnig brezhoneg en diavez eus ar skol : e mirdi an Arzoù-kaer da skouer e vez kinniget gweladennoù pe atalieroù e brezhoneg. Abadennoù a vez aozet ivez gant ar mediaouegoù. Kendrec’het eo implijidi an Ti-kêr da zeskiñ brezhoneg war o amzer labour, lod a zibab heuliañ stummadur ar CNFPT, un devezh bep sizhun.\n- Programm an devezh\n2e-5e30 gm : Ploveilh -> Kemper\nBageal a raio ar vazh-test betek Kemper war ar stêr Oded. Betek Ploveilh da gentañ e bourzh ar C’haourintin ha gant yoloù, bigi ha kayakoù ar vro da c’houde, betek Lokmaria, lec’h ma erruo war-dro 5e30 gm. Kaset e vo betek plasenn Sant-Kaourintin, e-lec’h ma vo aozet kêriadenn ar brezhoneg, gant bugale ar vro gant ur Redadegig.\n7e gm - Loc’hañ a raio ar Redadeg\nTroioù redek a vo graet e kreiz-kêr Kemper betek 9 eur noz. Birvilh a bep seurt a vo kinniget d’ar mare-se war ar blasenn.\n9e gm - Kuitaat a raio Kemper ar vazh-test\nKendalc’het ‘vo al lid gant ur sonadeg gant strolladoù :\n• Eus Breizh : Dremmwel, Dom Duff, Pascal Lamour, Louise Ebrel, Magali Gestin, Bagad Kemper, War’l Leur Penn ar Bed, bugale ar skolioù,\n• Eus Iwerzhon : Tadhg Mac Dhonnagàin,\n• Eus Kembre ha Galiza : Maelog\n• Eus Euskadi : Iker Diez Itturalde hag Asier González Soreasu.\nPeadra da gaout plijadur lieslivet. Filmet ‘vo an nozvezh gant France 3 hag an Tour Tan, ha skignet e vo war-eeun war Internet evit ma c’hello an holl sellet ouzh an darvoud-se ha kemer perzh.\n10e gm - Fest-noz\nHag evit echuiñ holl asambles, ur fest-noz evit dañsal gant :\nDremmwel, Bagad Kemper, Louise Ebrel hag Ifig Flatrès.\nPep tra a vo digoust !\nTi ar Vro Kemper : 02 98 90 70 43 - clelia@tiarvro-kemper.bzh\nD’ar sadorn 5 a viz Mae : KEJADENN GENTAÑ REDADEGOÙ EUROPA.\nDA 10EUR - SAL AN TOG RUZ – DIGOUST HA DIGOR D’AN HOLL\nEvit lidañ 10 vloaz ar Redadeg, Ti ar vro Kemper ha Kevre Breizh a vodo e Kemper an holl aozerien redadegoù a zo en Europa. 10 bro a zo mennet da gas da benn o doareoù redadeg, an holl o kemer da skouer hini ar c’horrika bet savet e 1973 gant ar Vasked.\nDiouzh ar mintin e vo graet tro an daol kement ha kontañ deomp berr-ha-berr istor pep redadeg, da-heul pep hini a lâro penaos e tastumont arc’hant ha petra a reont gant o arc’hant.\nDiouzh an endervezh e vo eskemmoù etre ar broioù nevez deuet er jeu : Kembre, Bearn met ivez Elzas ha Kernev-Veur a zo raktreset gante lakaet en hent ur redadeg en o bro.\nDa-heul e vo krouet ez ofisiel Rouedad Europa ar Redadegoù evit startaat al liammoù etre ar redadegoù hag etrebroadelaat pep darvoud. Echuet vo gant un eskemm war raktresoù boutin a c’hellfe bodañ ac’hanomp pelloc’h war hent etrebroadelaat lusk ar redadegoù.\nROLL AR REDADEGERIEN :\nKorrika (Euskareg) - Euskadi\nCorrelingua (Galizeg) - Galiza\nCorrelengua (Katalaneg) - Katalonia\nCourse Lingua (Okitaneg) - Traoñienn Aran\nLa Passem (Okitaneg) - Bearn\nRedadeg (Brezhoneg) - Breizh\nRhaidd yr Iaith (Kembraeg) - Kembre\nRhyth (Iwerzhoneg) - Iwerzhon\nWAR SEVEL :\n(Kerneveureg) - Kerne-Veur\n(Elzaseg) - Elzas\nPROGRAMM AR GEJADENN\n10e00 : Degemer gant prezidant Ti ar Vro Kemper\n10e10 : Krog a ra ar gejadenn\n10e15 : Startijenn ar redadegoù evit ar yezhoù : buhezour Bernez Rouz (Kuzul sevenadurel Breizh)\n• Galiza (dre Video)\n11e00 : Stignad berzh-mat ar redadegoù evit ar yezhoù\n• Bro Euskadi\n• Bro Iwerzhon\n12e00 : Divizoù (e soazneg hag e galleg)\n12e30 : Pred e Tog Ruz (ret eo en em skrivañ).\n14e00 : Taol grenn : Penaos krouiñ ur redadeg nevez e broioù all\n15e00 : Ehan : ar Redadeg o tremen dirak sal an Tog Ruz\n15e30 : Krouiñ Rouedad Europa ar Redadegoù evit ar yezhoù “Eurokorrika”\nLenn ar Garta gant Tangi Louarn Prezidant Kevre Breizh\nSinadur dileuridi ar broioù pedet d’ar gejadenn\n16e : Eskemmoù diwar-benn raktresoù a-gevred al live Europa\nA. kinnigoù Breizh :\n• Difi yzezhoù broioù Europa. Ur Redadeg bagoù dre lienn pe bagoù arall\n• Krouiñ ur Priz “Nobel” lennegezh ar yezhoù minorelaet\nB. Kinnigoù arall\n16e45 : Diviz echuiñ an devezh\n17e : Lid-degemer gant Ti-Kêr Kemper\nTi ar Vro Kemper : 02 98 90 70 43 - bernez.rouz@gmail.com


597 ann. (2018)\n90 gwaz a gollas o buhez abalamour d'ar brezel hervez monumant ar re varv, d.le. 5,27 % ag ar boblañs hervez an niveradeg bet graet e 1911 .\nKemeret e voe 12 002 Lur en ti-post, gant izili eus ar Rezistañs moarvat, d’ar 4 a viz Even 1944, hervez danevell sizhuniek Titouroù Hollek Sant-Brieg .\nMervel a reas 21 den eus ar gumun abalamour d'ar brezel .\nBuhez ar gumunAozañ\nE distro-skol 2020 e oa enskrivet 208 skolajiad e skolaj Diwan Plijidi.\nAdtapet diwar « https://br.wikipedia.org/w/index.php?title=Plijidi&oldid=1906447 »\nDernière modification le 8 Gou 2021, à 18:05\nKemmoù diwezhañ degaset d'ar bajenn-mañ d'an 8 Gou 2021, da 18:05.


Buhez ar Zent. pages 806, 807, 808. Encyclopédie Marikavel.\npages 806, 807, 808\nUgentvet devez a viz Du\nSant Felix a Valoa\nFelix a oa ganet, an 9 a viz ebrel 1127, en kêr Sanl Kentin, evit brasan gloar Doue hag evit silvidigez eleiz a dud.\nDaoust d'an danve bras en devoa, e kuitaas ar ar bed hag en em dennas en eur c'hoat eus eskopti Meaux. Eno, pell diouz an drouz, ne gemere preder gant netra nemet gant treo an nenv.\nAr vrud eus e vertuziou a reas d'eur beleg santel ha d'eun doktor bras, ginidik eus ar Provans, e hano Yan Matha, dont da vevan gantan.\nEn amzer-ze, eleiz a gristenien a goueze sklavourien etre daouarn ar Vorianed. Eun niver bras aneze a varve en kreiz ar poaniou skrijusan; gwerzet a vezent er marc'had evel loened; laket e vezent hanter-noaz da labourât epad an de, dindan heol bero an Afrik, ha pa ne felle ket d'eze nac'h Jezuz-Krist, e vezent krouget, devet en beo, staget en pign a-bouez o diskoa pe a-bouez o zreid, ha lezet da vervel er stumm-ze.\nFelix ha Yan a 'n em glevas evit sevel eun Urz neve : a vije e labour dasprenan an dud kez-ze. Mont a rejont o-daou da Rom (1198). Ar pab Innosant III a oa en gortoz aneze. En eun hunvre an evoa bet, an evoa gwelet eun êl ha daou sklavour en e gichen, unan a bep tu d'ezan. Digemer a reas eta an daou veajour evel daou gannad eus ar nenv ha rei a reas ôtre d'eze da zevel Urz an Dreinded evit dasprenan ar sklavourien. Lakat a reas d'eze, e-unan, ar gwiskamant liou an Dreinded, gwenn, ru ha glas, an evoa gwelet gantan êl, ha goude bezan o binniget a greiz kalon, e kasas aneze, en han' Doue, da gommans o labour.\nDizro d'ar Frans, Félix ha Yan a vevas asambles eur pennad. Eur wech ma oa savet manati Cerfroid, yan a yeas da Rom, da zevel eun all henvel outan, hag a lezas e vignon e-unan en penn menec'h Frans.\nFélix a deuas da gaout eun niver bras a ziskibien. Ren a rênt eur vue ken santel ma kemere plijadur ar Werc'hez hag êle an nenv o tont da chom en o c'hompagnunez.\nDa noz ginivelez an Itron-Varia, ar c'hloc'her an evoa ankouaet son ofis an hanter-noz. Sant Félix a ziskennas koulskoude d'an iliz, hag a gavas anezi sklerijennet kaeroc'h eget da noz Nedeleg. Chom a reas sebezet. Souezetoc'h e oe c'hoaz pa welas ar skenvier leun a êle, gwisket gante dilhad an Urz, hag ar Werc'hez Vari en o fenn. Kerkent ha ma oe en em laket en e blas, Mamm Doue a antonas an ofis, hag ar sperejou eürus a ganas war he lerc'h ken brao, ma oa eun dudi o c'hlevet. Hep gouzout mat awalc'h pe oa war an douar pe en nenv, Félix a unanas e vouez gant o re.\nEn memor eus ar burzud-ze, rnenec'h an Dreinded o deus gwir da ganan oferen hanter-noz da ze ginivelez ar Werc'hez. Sant Felix ne oe ket awalc'h d'ezan urzan 'vel zo dleet manati Gerfroid; sevel reas ouspen, dre ar vro, eleiz a vanatiou-all eus e Urz.\nE venec'h, adalek an XIIIet kantved betek an XIXet, o deus diframmet daou-ugent mil den eus adre daouarn ar Vorianed; lakomp eo bet koustet 2000 skoed, well-waz, delivran pep sklavour, ha komprenomp pegement a boan o deus bet bugale sant Felix o tastum, a zor da zor, kement gwenneg o deus bet ezom evit ober an holl vad o deus grêt.\nFelix a varvas en Gerfroid, ar 4 a viz du 1212, oajet a bemp bla ha pevar-ugent.\nAn droug a ra ar pec'hed da gorf an den\nN'eus netra ken gwaz ha kouezan dindan galloud an drouk-spered, dre ar pec'hed. Pec'hed hon tud kentan eo a zigasas ar maro war an douar; da bep pec'hed a reomp hon un an, e lakomp ar maro da dostât primoc'h ouzimp. Pep klenved ne deu ket dre ar pec'hed, mes pep pec'hed a zigor hent d'ar c'hlenved :\n"Doue, eme ar Skritur-Zakr, a gastiz ar pec'her o lakat anezan da gouezan etre daouarn ar medisin."\nAr pec'hed a deu da c'henel en goueled an ene, elec'h ma teu ar ouiziegez hag ar volonte d'en em skoulman an eil aux eben. Pec'hejou a zo hag a ve peurc'hrêt eno, evel ar pec'hejou a ourgouilh; re-all hag a ve peurc'hrêt er galon, evel ar pec'hejou a vuhanegez; re-all hag a ve peurc'hrêt er c'horf, evel an hudurnez, ar vezventi hag al lontregez.\nAr pec'hejou peurc'hrêt er c'horf a ra droug d'an den; kement-et a zo anat d'an holl.\nMuioc'h a dud a ve beuzet er gwer Eget er stêr.\nDibri pe evan re, ha dibri treo re vat, a ra d'ar maro lammat war hon seuliou pell arôk m'oa dleet. Ha piou a lavaro biken, mat awalc'h, pegement a zroug a ra an hudurnez da yec'hed ar c'horf ? An den hudur a zispenn tamm ha tamm e c'hened e yaouankiz hag e amzer da zont. An hudurnez ne ve ket pell evit dont a benn eus ar gwad yac'han hag eus ar c'horfou kaeran pa c'hall kregi enne.\nAr pec'hejou a ve peurc'hrêt er galon, pe er spered, n'emaent kel, zoken, heb ober droug d'hon c'horf; rak an diou loden a zo oc'h ober ac'hanomp a zo unanet ken brao an eil gant eben, ma n'hall ket hon c'horf bezan war e yec'hed mar deo klanv hon ene.\nMalegna, eun den dornet mat, a ziskouez d'imp, en unan eus e dôlennou kaeran, ar Furnez o tennan he birou war an Hudurnez ar Vezventi, ar Vuhanegcz, an Diegi, al Laëronsi, an Diouiziegez hag an Dianaoudegez. An darn vrasan eus an techou-ze a zo grêt pennou tud euzus d'eze; spered ebet ne bar war o zal; o jodou a gouez; o daoulagat dislontet a zo hanter-varo; o muzellou a zo teo ha lôsk; o c'horfou sôtret n'int nemet korfou anevaled o ruilhal er fank.\nNa pebez skeuden wirion eus an droug a ra ar pec'hed d'an den :\nDrezan, an den n'eo mui den :\nEul loen daou-droadek n'an eo ken !


Logo SOS homophobie\nSOS homophobie a zo anv ur gevredigezh disklêriet hervez lezenn 1901 hag a zo he fal stourm a-enep d'ar gwalldiforc'h graet ouzh an dud abalamour d'o revelezh ha sevel a-enep d'ar feulster raze diazezet war an homofobiezh hag al lesbofobiezh.\nKrouet e oa bet ar gevredigezh d'an 11 a viz Ebrel 1994 ha graet e vez war he zro gant tud a youl vat e Frañs a-bezh. Ezel eo eus Kreizenn Gae ha Lesbian Pariz (CGL de Paris).\nEr penn-kentañ e oa bet krouet evit ma c'hellfe an dud gervel dre pellgomz hep reiñ o anv evit klemm rak ar feulster homofobiel. Diwar se e felle d'ar gevredigezh dielfennañ stad ar gudenn e Frañs ha neuze lakaat war evezh ar bolitikourion, ar mediaoù hag an dud dre vras dre o c'helaouiñ en un doare pishoc'h.\n1 Palioù ar gevredigezh\n1.1 Mirva an homfobiezh\n1.2 Stourm a-enep d'an homofobiezh\nPalioù ar gevredigezh[kemmañ | kemmañ ar vammenn]\nMirva an homfobiezh[kemmañ | kemmañ ar vammenn]\nSkoazellañ an dud bet gouzañvet gante ar feulster pe ar gwalldiforc'h abalamour d'o revelezh dre sevel ur servij dre pellgomz dianv hag en ur reiñ dezhe titour diwar-benn o gwirioù hag ar pezh a c'hellent ober o-unan evit dont a-ben da diskoulmañ o c'huidennoù war an dachenn-se;\nBep bloaz, diazezet war ar pellgomzadennoù-se, e vez embannet gant ar gevredigezh un teuliad a laka war-wel stad an traoù e Frañs dre vras e-keñver an homofobiezh.\nStourm a-enep d'an homofobiezh[kemmañ | kemmañ ar vammenn]\nSkoazellañ an tud bet gouzañvet gante felster an homofobiezh hag al lesbofobiezh a-drugarez d'o fellgomzadennoù pe dre sevel teuliadoù resis. Diwar al labour-se e c'hell tud ar gevredigezh kas an teuliad betel al lêz-varn, mont da gaozeal gant an dud kirikiek d'ar feulster er skolioù, war al lec'h-labour, hag all;\nKelaouiñ an dud dre vras diwar-benn an homofobiezh en ul lakaat war wel gwirioù an dud heñvelrevel;\nPouezañ war ar velestradurezh foran hag aozadurioù ofisiel all evit ma chomfent a-sav da walldiforc'hañ etre an dud hervez o revelezh hag evit ma vefe savet lezennoù resis evit gwareziñ gwirioù an dud heñvelrevel;\nStourm evit ma vo tizhet an hevelep gwirioù gant ar c'houbladoù LGBT evit ar c'houbladoù arallrevel.\nAdtapet diwar « https://br.wikipedia.org/w/index.php?title=SOS_homophobie&oldid=1469029 »


Brezel etre Rusia ha Turkia (1877-1878) - Wikipedia\nBrezel etre Rusia ha Turkia (1877-1878)\nAr Brezel etre Rusia ha Turkia a c'hoarvezas e 1877 ha 1878 a oa ur brezel etre div impalaeriezh, an Impalaeriezh otoman en un tu, hag Impalaeriezh Rusia en tu all, gant he harperezed, Roumania, Serbia ha Montenegro. Hennezh eo ar brezel kentañ ma voe gwelet stadoù bodet en anv an hollslavelezh, gant Rusia karget da zieubiñ ar pobloù slav chomet dindan yev Turkia evit sevel ur c'hengevredad hollslav;\nOberoù-brezel[kemmañ | kemmañ ar vammenn]\nTremen an Danav gant ar Rused. Eoullivadur gant N. Dmitriev-Orenbourgsky, 1883.\nBrezel a reas Rusia war daou dalbenn: er C'haokaz hag er Balkanoù.\nEr Balkanoù[kemmañ | kemmañ ar vammenn]\nEn Mezheven 1877 ez eas an arme rus, ha bagadoù rouman d'o heul, da dreizhañ an Danav. Treuziñ a eurejont hanternoz Bulgaria ha chom sac'het en odeoù ar Balkanoù (en ode Chipka da skouer) dirak an Otomaned. E-keit-se ez eas ar Roumaned, gant skoazell Bulgared, da lakaat seziz war gêr Plevna a oa dalc'het gant Osman Pacha, a rankas kodianañ d'ar 7 a viz Kerzu.\nNeuze e oa digor an hent d'ar Rused : adal Genver 1878 e tegouezhjont e plaenenn Trakia, hag int neuze da gerzhout war-du Konstantinopolis. D'an 19 a viz Genver e c'houlennas an Durked un ehan-brezel.\nAdtapet diwar « https://br.wikipedia.org/w/index.php?title=Brezel_etre_Rusia_ha_Turkia_(1877-1878)&oldid=1962544 »\nBrezelioù etre Rusia ha Turkia


Donemat e bro ar sivi\nE-mesk ar monumantoù a dalvez ar boan bezañ gwelet ez eo ar c’halvar an hini brudetañ a-dra-sur. Savet e voe war-lerc’h ur reuziad bosenn a oa degouezhet er vro. Pet a dudennoù a gontit warnañ ? En holl ez eus bet kizellet 181 den e-barzh mein Kersanton (greunvaen gris). Chañs vras o deus bet ! Tapet e oant bet gant bombezadegoù 1944, met ur soñj mat en doa bet ur soudard amerikan : serriñ a reas anezho e surentez er presbital. Adaozet e voent da vat un toullad bloavezhioù war-lerc’h. Tomm e oa bet dezho !\nPa viot er c’hornad-se it d’ober un dro etrezek abati Daoulaz. Betek ar 16vet kantved e oa ar manati kozh-se e dalc’h chalonied urzh sant Aogustin hag eno e chom traoù kaer eus ar Grennamzer. Gallout a reot gwelet da skouer iliz an abati hag ar c’hloastr roman eus an 12vet kantved. Hiziv an deiz e vez degemeret diskouezadegoù diwar-benn sevenadurioù ar bed en abati hag en he fark kaer-eston.\nTrugarez deoc’h, aotrou Frézier\nBerzh he deus graet ar vro gant ar sivi. Daoust ha gouzout a raec’h e teuent eus Amerika ar Su ? Un den eus Savoie, Amédée-François Frézier e anv, en doa kavet anezho ha degaset anezho da Frañs en 18vet kantved. Plijout a reas ar sivi d’ar Vretoned en em lakaas da c’hounit ha d’ezporzhiañ anezho adalek fin an 19vet kantved. En deiz a hiziv ne c’haller ket ober anv eus Plougastell anez soñjal er sivi.\nAlies e kred d’an dud e veze gwisket ar Vretonezed gant livioù teñval. N’eo ket gwir tre. Ha pa vezent gwisket e du war ar sizhun e lakaent, d’an deizioù gouel, dilhad hag a oa mesket livioù flamm enno. Brozhioù limestra, tavañjeroù gwer ha korfennoù glas hag orañjez !


Nick Drake - Wikipedia\nNicholas Rodney Drake, bet ganet er Rangoon (Birmania) d'an 19 a viz Even 1948, marvet d'ar 25 a viz Du 1974 en Tanworth-in-Arden (Bro-Saoz), a oa ur barzh, ur saver kanaouennoù, ur c'haner hag ur soner saoz.\nNe voe ket anvek e-pad e vuhez verr daoust ma oa bet meulet e oberenn gant ar vurutellerion saoz. Koulskoude n'eo ket kouezet en ankounac'h rak aet eo e vrud war greskiñ goude e varv. Anavezet a-walc'h eo e deir bladenn bremañ.\nAdtapet diwar « https://br.wikipedia.org/w/index.php?title=Nick_Drake&oldid=1635861 »


Lestr Vix - Wikipedia\nLestr Vix, pe krater Vix, zo ul lestr bras en arem hag a oa bet kavet, e 1953, e bez ur briñsez c'halian e-kichen keriadenn Vix (Côte-d'Or).\nTalvezout a rae al lestr-se moarvat da servijañ gwin e banvezioù ar C'halianed a oa o vevañ eno. War-dro 1000 litrad gwin a c'halled lakaat e-barzh ; 206 kilo a bouez hag 1,64 metr zo dezhañ. Soñjal a ra d'an enklaskerien e oa bet oberiet er VIvet kantved kent J.K., e Naplez, e kreisteiz Italia, ur vro hag a oa annezet gant Gresianed d'an ampoent.\nKavet e voe bez Vix e miz Genver 1953, gant furcherien eus ar vro. Ennañ e voe kavet e-leizh a draoù : ouzhpenn al lestr arem bras ha listri bihanoc'h e oa bravigoù graet gant perlezennoù, gant mein, gant goularz, gant arem, gant koural ha gant aour. Diskouez a ra an holl draoù-se, graet e broioù pell a-wechoù, e veze graet kenwerzh gant ar bobl c'halian a oa o chom en tolead, al Lingoned. Dre gorn-bro Vix e tremene marc'hadourezh eus Henc'hres hag ar Mor Kreizdouar, en un tu, hag eus Enez Vreizh hag arvor Mor an Hanternoz, en tu all, en un amzer ma ne oa ket Roma ur gêr a bouez c'hoazh.\nWar ziskouez emañ lestr Vix bremañ en ur mirdi e Châtillon-sur-Seine.\nTammoù eus al lestr, gwelet a-dost :\nLec'hienn Musée du Pays Châtillonnais\nLec'hienn diwar-benn Teñzor Vix\nAdtapet diwar « https://br.wikipedia.org/w/index.php?title=Lestr_Vix&oldid=1930984 »


Mynachlog-ddu - Wikipedia\nMynachlog-ddu zo ur gêriadenn eus Kembre, e reter Sir Benfro. Emañ er mervent da gêriadenn Crymych hag er reter da venezioù Preseli. Eus Carn Menyn, er menezioù-se, eo ar mein a voe implijet da sevel kelc'h diabarzh Stonehenge, ur savadur meurvein eus an Neolitik, e kreisteiz Bro-Saoz.\nTalvezout a ra an anv-lec'h mynachlog-ddu kement ha "manati du". Gwechall e oa ar barrez e dalc'h Abati Llandudoch ha hiziv c'hoazh eo gouestlet an iliz-parrez anglikan da sant Dogfael, enoret ivez e Llandudoch.\nAr barzh kembraek Waldo Williams a dremenas ul lodenn eus e vugaleaj e Mynachlog-ddu, etre 1911 ha 1915, pa oa e dad o labourat evel mestr-skol er skol kentañ derez.\nPoblet e oa Mynachlog-ddu gant 494 a dud e 2011.\nAdtapet diwar « https://br.wikipedia.org/w/index.php?title=Mynachlog-ddu&oldid=1957679 »\nKemmoù diwezhañ degaset d'ar bajenn-mañ d'an 15 C'hwe 2022, da 10:55.


Patrom:Infobox kumunioù Frañs[kemmañ ar vammenn]\nAr pep aesañ eo eilañ ar patrom goullo a gaver amañ ha pegañ anezhañ war bajenn ar pennad. Gallout a reer ivez eilañ ar patrom a zo er bajenn Caen ha cheñch an titouroù da c'houde. Kalon vat dit. --Yun (kaozeal) 6 Du 2014 da 04:31 (UTC)[respont]\nLe Grand Bleu (film)[kemmañ ar vammenn]\nDemat deoc'h adarre, War am eus komprenet e plij kalz ar sinema deoc'h ivez, eveldon. Gwir eo e tegas pennadoù savet brav ha kempenn pa reer gant Infobox Film : koulskoude ne gav ket deoc'h e c'hellfed skañvaat an traoù un tamm dre ma kaver an hevelep ditouroù, skrivet div wech, en daolennig hag e korf ar pennad ? Petra a soñjit eus se ? A galon GS : evel-just n'eo nag un dagadenn nag ur rebech, anat deoc'h.--Prieladkozh (kaozeal) 18 C'hwe 2015 da 12:43 (UTC)[respont]\nTrugarez deoc'h adarre Melenn14 (kaozeal) 18 C'hwe 2015 da 13:38 (UTC)[respont]\nSpagnol[kemmañ ar vammenn]\nTrugarez deoc'h Melenn14 (kaozeal) 17 Ebr 2016 da 16:49 (UTC)[respont]\nStinglehammer (kaozeal) 22 Mae 2017 da 23:36 (UTC)[respont]


Fellout a ra d'an ti-kêr prenañ un delwenn eus Anna VreizhKoulzad arc'hantaouiñ a-stroll aozet gant Lokorn | Le Courrier - Le Progrès\nHini Lokorn eo, e penn ar raktres evit prenañ un delwenn eus Anna Vreizh, savet gant an arzour Jean Fréour. Ar pal a zo dastum 22 000 dindan daou viz.\nPar Matthieu Gain Publié le 18 Août 17 à 7:50\nDelwenn Anna Vreizh, kizellet gant Jean Freour. (©Commune de Locronan)\nDiskouezadeg oberennoù ar c’hizeller Jean Freour e mirdi an Arzoù hag an Istor e Lokorn, a vo betek ar 15 a viz Gwengolo. E-touez an delwennoù kinniget emañ hini Anna Vreizh, e arem, 80 sm uhelder, war wel. « Ur grouidigezh dibar eo ! », eme Antoine Gabriele, maer ar gumun.\nAsambles gant e skipailh en deus ar raktres prenañ an delwenn digant intañvez an arzour. « Anna Vreizh a zo a-bouez bras evit Lokorn, hag evit savidigezh ar glad ha chapel Penity », a gendalc’h Antoine Gabriele. An dilennad a ra al liamm ivez gant adunvaniezh Breizh. « Un delwenn all eus Anna Vreizh a zo ivez e kastell duged Naoned. »\nGalv d’an arc’hant\nEvit mont betek penn ar raktres e ra ar gumun 800 annezad an dibab da gregiñ ur galv d’an arc’hantaouiñ a-stroll war al lec’hienn rannvroel Kengo.bzh. Dindan 2 pe dri miz e rankont dastum 22 000 euro. « Ur sammad uhel a-walc’h eo. Evit ar pezh a sell ouzh an arc’hantaouiñ a-stroll e vez ar raktresoù tro-dro d’ar geidenn vroadel a 4 500 euro. », a zispleg Serge Appriou, rener Kengo.\nEvit al lec’hienn staliet e Gwipavaz eo ar wech kentañ dezho labourat gant ur strollegezh publik. « Aotreet e vez gant al lezenn abaoe ur bloaz hanter. Ur raktres anpar eo ivez peogwir hon eus ranket labourat gant ar velestradurezh kemedel a-raok digeriñ ar c’houlzad arc’hantaouiñ, evit reiñ ur stern sklaer ha resis », a zispleg Serge Appriou.\nEvit Antoine Gabriele, ne oa ket posupl implij arc’hant publik evit prenañ an oberenn. Soñjet en deus neuze en arc’hantaouiñ a-stroll. An disoc’h n’eo ket sur neuze. « Ma ne vez ket tizhet an 70 % eus ar pal e vo roet en-dro an arc’hant da bep hini », a gendalc’h Serge Appriou. Ha ma ‘z eo ar c’hontrol ? « Ma vank ul lodennig hepken e vo gwelet neuze gant ar gumun ma vez kemeret perzh ganti pe get », eme maer kumun Lokorn.\nLavarout a ra deomp eo bet resevet chekennoù dija, digant komersanted hag embregerezhioù. « An arc’hant a c’hellfe servijout neuze evit klokaat ar sammad ». Ma vez tizhet ar pal e vo diskouezet neuze delwenn Jean Freour e mirdi ar gumun. Adalek an nevez-amzer 2018 moarvat. « Ur raktres hon eus ivez evit adframmañ ar mirdi goude diskouezadeg ar c’hrevier », a echu Antoine Gabriele. Un arouez a-bouez e vo gwelet Anna Vreizh o tistreiñ e Lokorn.\nAn arc’hant a zo da vezañ kaset war lec’hienn kengo.bzh\nCopié ! https://actu.fr/bretagne/locronan_29134/fellout-ra-dan-ti-ker-prenan-delwenn-eus-anna-vreizhkoulzad-archantaouin-stroll-aozet-gant-lokorn_11556859.html


Pajenn:Le Gonidec - Bibl Santel pe Levr ar Skritur Sakr, eil levr.djvu/445 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/445\ndaz dre ar Judéa holl, ha dré ann holl vrô war-drô.\n18. Diskibled Iann a zanévellaz ann holl draou-zé d’ézhan̄.\n19. Ha Iann a c’halvaz daou eûz hé ziskibled, hag hô c’hasaz da Jézuz évit lavaroud d’ézhan̄ : Ha té eo ann hini a dlé don̄t, pé é tléomp-ni gortozi eunn all ?\n20. Ar ré-man̄ ô véza deûed da gavout Jézuz, a lavaraz d’ézhan̄ : Iann Vadézour en deûz hor c’haset évit goulenni digan-éz mar d-eo té ann hini a dlé don̄t, pé mar tléomp gortozi eunn all ?\n21. (Hôgen enn heur-zé Jézuz a iac’héaz kalz a dûd eûz a glén̄véjou, eûz a c’houliou hag eûz a zrouk spéréjou ; hag é rôaz ar gwéled da veur a zén-dall.)\n22. Hag hén̄ a respoun̄taz hag a lavaraz d’ézhô : Id, ha livirid da Iann ar péz hoc’h eûz klevet ha gwélet : Pénaoz ar ré zall a wél, ar ré gamm a valé, ar ré lovr a zô skarzet, ar ré vouzar a glev, ar ré varô a zâv da véô, ann Aviel a zô prézéged d’ar ré baour.\n23. Ha pénaoz eo euruz ann hini na gémérô kéd a wall-skouér diouz-in.\n24. Ha pa oé éat-kuît kannaded Iann, é téraouaz komza d’ar bobl diwar-benn Iann : Pétrâ oc’h-hu éad da wéloud enn distrô ? Eur gorsen hejet gan̄d ann avel ?\n25. Hôgen pétrâ oc’h-hu éad da wélout ? Eunn dén gwisket gan̄t diḻad bouk ? Chétu ar ré a zô gwisket gan̄t boukder a choum é tiez ar rouéed (G).\n26. Hôgen pétrâ oc’h-hu éad da wélout ? Eur Profed ? Ia, a lavarann d’é-hoc’h, ha mui égéd eur Profed.\n27. Hen-nez eo diwar-benn péhini eo skrivet : Chétu é kasann va éal enn da raok, péhini a aozô da hen̄d abarz ma teûi.\n28. Râg hé lavaroud a rann d’é-hoc’h : É-touez bugalé merc’hed n’euz dén brasoc’h Profed éget Iann Vadézour. Hôgen ann hini a zô ar bihana é rouan̄télez Doué, a zô brasoc’h égét-han̄.\n29. Ann holl bobl hag ar Bublikaned ô véza hé glévet, a zidamallaz Doué, dré ma oan̄t bét badézet gan̄t badisian̄t Iann.\n30. Hôgen ar Farizianed ha Doktored al lézen a zisprijaz ratoz Doué war-n-ézhô hô-unan, ô véza né oan̄t két badézet gan̄t-han̄.\n31. Neûzé ann Aotrou a lavaraz : Ouc’h pétrâ éta é hévélébékainn-mé ann dûd euz ann amzer-man̄ ? Hag ouc’h piou in̄t hen̄vel ?\n32. Hén̄vel in̄t ouc’h bugalé azézet er marc’hallac’h, péré a gomz ann eil d’égilé, hag a lavar : Kaned hon eûz d’é-hoc’h gan̄t sutellou, ha n’hoc’h eûz két dan̄set : lén̄vet hon eûz, ha n’hoc’h eûz ket gwélet.\n33. Râk Iann Vadézour a zô deûet, hép dibri bara, nag éva gwin, hag é livirit : Ann diaoul a zô enn-han̄.\n34. Deûed eo Mâb ann dén péhini a zebr hag a év, hag é livirit : Chétu eunn dén lon̄ték, hag eunn éver gwin, miñoun d’ar Bublikaned ha d’ar bec’herien.\n35. Hag ar furnez a zô béd disklériet gan̄d hé holl vipien.\n36. Hôgen eur Farizian a bédaz Jézuz da zibri gan̄t-han̄. Ha Jézuz ô véza éad é tî ar Farizian, en em lékéaz ouc’h taol.\n37. Ha chétu eur vaouez eûz a géar, ô véza klevet pénaoz édo ouc’h taol é tî ar Farizian, a zeûaz gan̄d eul léstr leûn a louzou c’houés-vâd :\n38. Hag oc’h en em zerc’hel a-dren̄ d’ézhan̄ hag ouc’h hé dreid, é téraouaz doura hé dreid gan̄d hé daélou, hag é sec’hé anézhô gan̄t bléô hé fenn, hag ô poki d’ézhô, é taolé al louzou c’houés-vâd war-n-ézhô.\n39. Hôgen ar Farizian en doa hé bédet, ô wélout kémen̄t-sé, a lavaraz enn-han̄ hé-unan : Ma vijé hé-man̄ eur profed, é wijé évit-gwir piou ha pétrâ eo ar vaouez a stok out-han̄, ha pénaoz eo eur béc’hérez.\n40. Ha Jézuz a respoun̄taz hag a lavaraz d’ézhan̄ : Simon, eunn dra em eûz da lavaroud d’îd. Hag hén̄ a respoun̄taz : Mestr, lavar.\n41. Eur c’hrédour en doa daou zléour : unan anézhô a dlié d’ézhan̄ pemp kan̄t diner, hag égilé han̄ter-kan̄t.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/445&oldid=155008 »\nKemmoù diwezhañ degaset d'ar bajenn-mañ d'an 13 Du 2019, da 18:49.


Buhez ar Sent/1894/Hippolit ha Kasian - Wikimammenn\nBuhez ar Sent/1894/Hippolit ha Kasian\n◄ Klara Hippolit ha Kasian Euzeb, Belek ►\nO klevet ar respount-ma, ann impalaer a reaz brevi korf ar c’habiten a daoliou baz. Mes Hippolit a jome ato stard enn he feiz, hag a lavare oa prest da skuill evit Jezuz-Krist betek ar berad diveza euz he c’hoad. Neuze Valerian a glaskaz he c’hounit dre bromesaou kaer. « — Kinnigit ezans d’ann doueou, eme ann Impalaer, hag e vezimp mignouned adarre, hag e viot adarre kabiten em goardou. » « — Soudard Jezuz-Krist eo a fell d’inn beza, eme Hippolit, ha n’em euz ken ioul nemed da vervel evithan. »\nAdtapet diwar « https://br.wikisource.org/w/index.php?title=Buhez_ar_Sent/1894/Hippolit_ha_Kasian&oldid=29559 »\nKemmoù diwezhañ degaset d'ar bajenn-mañ d'an 23 Kzu 2011, da 19:01.


Schagen (distagañ :) a zo ur gumun e proviñs Noord-Holland, e rannvro West-Friesland, en Izelvroioù. Ur gêr eo abaoe 1415. 19,35 km² eo gorread Schagen, ha d'an 31 a viz Mae 2009 e oa 18 738 annezad enni. Un ti-gar a zo ma c'haller tapout un tren Intercity da vont da Den Helder pe Alkmaar, Amsterdam, Utrecht, Arnhem ha Nijmegen. Un eurvezh-hent a zo ezhomm da vont betek ti-gar kreiz Amsterdam (Amsterdam Centraal).\nE kuzul-kêr Schagen ez eus 17 dileuriad :\nSP - 2 zileuriad\nDuurzaam Schagen - 2 zileuriad\nLec'hienn ofisiel Schagen\nKartenn ar gumun a-bezh (Dutch)\nKeleiern diwar-benn Schagen\nKeleier diwar-benn Schagen\nAdtapet diwar « https://br.wikipedia.org/w/index.php?title=Schagen&oldid=1951655 »


Gweladenniñ Ti Ar Bomperien - Skol Diwan Naoned\nGouzout hiroc’h war « Buhez ar c’hlasoù » 8 a viz Mezheven 2017\nAet eo klas CP-CE1 Kristof da weladenniñ ti ar bomperien e Sant-Evlan diriaou goude lein.\nDispleget zo bet d’ar vugale da betra e servije ar bomperien ha peseurt kirri-samm o doa da vont da sikour an dud (hag al loened a-wechoù). Gallet o deus ar vugale gwelet a dost (hag a-wec’hoù krapaat e-barzh) an ambulañs, ar c’hamion stourm a-enep an tan gant e skeul vras, ar c’hamion evit ar gwalzarvoudoù kirri-tan war an hent, ar c’hamion sitern hag a servij da dennañ an dud sac’het en o c’harr-tan. Komprenet o deus ar vugale e laboure ar bomperien bemdeiz, deus an deiz ha deus an noz, zoken e-pad an dibenn-sizhun pe an devezhioù gouel.\nHa dreist-holl, zoken e-pad ar gweladenn, pa oa ur pomper o tiskouezh kamion ar gwalzarvoudoù eo sonet e "bip" o lavar e oa galvet da vont kuit, diouzhtu gant ar c’hamion e oa ar vugale o sellet. Klozet en deus pep tra buan-tre hag aet eo kuit ar c’hamion en ur ober 2 vunutenn ! Gwelet o deus ar vugale ivez div ambulañs o vont kuit e-pad ar weladenn evit sikour tud gloazet.\nBet o deus tro da welet ar vugale pegement a dafar a rank kaout ar bomperien : maskoù oksigen evit gallout dialaniñ pa vez moged, ur vouc’hal evit teriñ dorioù, a-bep seurt tuelinier dour pouner-tre hag a gas meur a gantadoù litrad dour bep munutenn, benveg evit muzuliañ gwask ar gwad evit an dud gloazet.\nZoken o deus ar bomperien ur sal sport evit pleustriñ ha kambreier evit kousket rak chom a reont diouzh gward e-pad 24h. Marteze o do darn deus ar vugale c’hoant da vezañ ur pomper a-vicher pe unan a youl vat pa vefont brasoc’h !\nLe coin des enfants, ici\nUn musée à Nantes, ici\nMerci à la maman de Loïg reporter/photographe/traductrice de la journée !


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Francis Noel Duffy) (KildareStreet.com)\nResults 1-20 of 836,820 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Francis Noel Duffy)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Francis Noel Duffy)


Rainbow Warrior - Wikipedia\n(Adkaset eus Rainbow Warrior I)\nRainbow Warrior eo anv lestr-arouez Greenpeace. Daou lestr zo bet en anv-se. An hini kentañ a oa bet kaset d'ar strad gant ar servijoù kuzh an arme c'hall e 1985. An eil zo o vont en-dro abaoe 1989.\n2 Ar Rainbow Warrior I\n3 Ar Rainbow Warrior II\n4.1 Pennadoù liammet\nDont a ra an anv-se eus ur vojenn eus Amerika an Norzh. Hervezi e vo lakaet ar bed en arvar un deiz gant lontegezh an dud hag e teuio soudarded ar ganevedenn (Rainbow Warriors e saozneg) da saveteiñ anezho.\nAr Rainbow Warrior I[kemmañ | kemmañ ar vammenn]\nAr Rainbow Warrior I, e 1978, a-raok ma voe lakaet da darzhañ gant an arme c'hall.\nAr Rainbow Warrior kentañ a oa ul lestr bet prenet gant Greenpeace hag implijet e-pad ar bloavezhioù 1980 evit stourm a-enep an arnodoù nukleel gall a veze d'ar mare-se er Meurvor Habask, war inizi Moruroa ha Fangataufa.\nE 1985 en doa c'hoant Greenpeace da lakaat an arnodoù nukleel gall da baouez, dre-se e oa bet dibabet kas ar vag war al lec'h. War an hent e chomas a sav e porzh Auckland, e Zeland Nevez, ar servijoù kuzh gall a lakas ar lestr da darzhañ, lazhet e voe ur Portugalad war vourzh, kaset al lestr d'ar strad, ma krogas neuze Afer ar Rainbow Warrior ha kudennoù politikel ha mediaouek.\nAr Rainbow Warrior II[kemmañ | kemmañ ar vammenn]\nSavet e 1957 evel lestr-roueder, ar Grampian Fame a zo bet adprenet e 1987 gant Greenpeace. Goude labourioù bras e vo lakaet al lestr en dour d'an 10 a viz Gouere 1989, 80 deiz goude peñse lestr kentañ Green Peace. Marilhet eo en Amsterdam gant ar c'hod PC 8024.\nGant al labourioù e c'heller bremañ lakaat 28 den da gousket ennañ, muioc'h eget er stumm orin. Ouzhpennet ez eus bet ivez teirgwern evit ma c'hellfe mont war-raok gant an diesel hag an avel.\nWar al lestr ez ur vag hors-bord ha pevar c'hanod.\nUn nebeut filmoù diwar-benn ar vag a zo bet sevenet evel : The Rainbow Warrior Conspiracy (1989), The Rainbow Warrior (1992), ha filmoù gall Operation Rainbow Warrior ha Le Rainbow Warrior (e 2006 an daou).\nStrolladoù sonerien o deus graet dave d'ar Rainbow Warrior ivez, evel ar strollad belgiat Cobalt 60, ar strollad The Bats a Zeland-Nevez hag ar strollad metal Rata Blanca eus Arc'hantina. Geffen Records o deus enrollet ur bladenn doubl anvet Greenpeace Rainbow Warriors e 1989 gant kanaouennoù eus arzourien evel U2, INXS, The Pretenders, Talking Heads, Peter Gabriel, pe White Lion. Ar strollad svedat Europe en deus graet ivez un demo anvet "Rainbow Warrior" war ar bladenn "Le Baron Boys".\nLevrioù zo ivez, unan anezho Eyes of Fire: The Last Voyage of the Rainbow Warrior, embannet er bloaz goude an darzhadenn, skrivet gant David Robie.\nAfer ar Rainbow Warrior\n↑ 1,0 1,1 ha1,2 (en)The Rainbow Warrior\n↑ South Pacific Books\nAdtapet diwar « https://br.wikipedia.org/w/index.php?title=Rainbow_Warrior&oldid=1853927 »


Primeira Linha a zo un aozadur broadelour ha komunour bet krouet da geñver Gouel Etrebroadel al Labour, d'ar 1añ a viz Mae 1996, gantañ da bal ur vro dishual ha komunour.\nDifenn a ra unvanidigezh Kumuniezh Emren Galiza gant al lec'hioù galizek istorel all, da lâret eo Terra Eo-Navia ha traonienn ar Stêr Ibias en Asturias hag ivez al lec'hioù ma komzer galizeg en O Bierzo e León ha Sanabria e Kastilha ha Leon.\nUr rann eus Movimento de Libertaçom Nacional Galego (MLNG, "Luskad evit Dishualded Broadel Galiza") an hini eo hag ivez unan eus an aozadurioù bet krouet gante an talbenn politikel Nós-Unidade Popular.\nKrouet e oa bet er penn-kentañ evit klask unvaniñ an holl izili a save a-du gant ar gomunouriezh hag an disrannouriezh e diabarzh BNG met n'o doa ket goulennet bezañ anavezet ez-ofisiel evel ur strollad aozet e diabarzh ar Bloc'had ha war washaat ec'h ae an darempredoù etre Primeira Linha hag ar peurrest eus BNG, dreist-holl hag Unión do Povo Galego. E 1998 e oa bet dalc'het e Emvod Broadel kentañ, met abalamour d'ar c'hudennoù grevusoc'h-grevusañ a save e diabarzh BNG e oa bet ret aozañ nemet bloaz war-lerc'h un Emvod Broadel dreist-ordinal ma oa bet dibabet gant an darn vrasañ eus an izili kuitaat BNG da vat.\nDa geñver an II Emvod Broadel e oa bet divizet klask skoulmañ gant strolladoù kleizour ha disrannour all evit kas da benn ur bolitikerezh unvan, dreist-holl gant Assembleia da Mocidade Independentista (AMI) ha Frente Popular Galega (FPG). Goude meur a daol c'hwitet, diwar an emglev-se e oa bet krouet Nós-Unidade Popular e 2001.\nE 2001 e oa bet krouet rann ar yaouankizoù BRIGA hag ar sindikad studierion/ezed AGIR hag a gemer perzh izili PL enne.\nAbaoe 1996 e embann Primeira Linha ur gelaouenn evit mann Abrente ("Sav-heol") ouzhpenn levrioù teorikel a bep seurt o tennañ d'ar gomunouriezh ha d'ar vroadelouriezh disrannour.\nAdtapet diwar « https://br.wikipedia.org/w/index.php?title=Primeira_Linha&oldid=1475565 »